text:
– Hooreeɓe teddungal tedduɓe ;
– Bismaaɓe he ndee joɗnde diisnondiral ;
– Nulaaɓe Cate, haa teeŋti e ummoriiɓe nder leydi
– Terɗe Goomu horo
Bisimilla mon he Batu Diisnodiral FƁPM
Ndeeɗoo Yiilirde toɗɗanoo ko ñalnde 29/12/2019, nde ƴetti golle ñalnde 20/01/2020. Lebbi ɗiɗi pawii heen, leydi ndii naati haɗde cowid-19. Ɗum noon duuɓi ɗiɗi ɓennudi ɗii kala, ko duuɓi caɗeele, haa teeŋti wonande dente, teppuɗe golle fedde ndee. Ɗuum fof e waade noon, YNG ndee etiima sakkude peeje ngam gollaade.
Mooɓondiral jeeɗaɓal dottanii fedde ndee donngal e paandaale kese, ɗeen ngoni :
Donngal FƁPM ko wallitde mahngo miijo e dillere ɓiyleydiire ngam hokkitde leƴƴi Pulaar, Sooninke e Wolof timmal hakkeeji mum en to bannge pinal e ɗemngal.
Paandaale FƁPM ko :
– Wallitde mbele denndaangal ɗemɗe ngenndiije ɗee ina ngona ɗemɗe laawɗinaaɗe, ɗemɗe jaŋde, ɗemɗe gollorteeɗe, ɗemɗe ɓamtaare nder renndo ;
– Ƴellitde nehdi/jaŋde mawɓe, potal eddaagu e ɓamtaare.
Ngam ɗuum, feere lelnu-ɗen ngam yettaade ɗee paandaale ko :
1. Sompude goomuuji ngenndi dariiɗi, kumpitiiɗi, baawɗi roondaade golle.
2. Dartinde e softinde njuɓɓudi fedde ndee tawo, e yaajtinde ɗum, haa teeŋti noon e cate ɗee haa mbaawa tammbaade paandaale kese dottaaɗe ɗee ;
3. saaktude dallinannde pelle pinal ɗee rewrude e gollondiral timmungal hakkunde pelle pinal ɗee.
1. Compugol goomuuji ngenndi dariiɗi…
Ɗum woni golle gadane ɗe YNG ummanii caggal nde timmini heblo yowitiingo e peewnugol binndanɗe mooɓondiral, jokkondiral e laamu. YNG sompii goomuuji jeeɗiɗi tolnondirɗi e calɗi 7 cifaaɗi he nder doosɗe fedde ndee. Kañji kala ɗi lelnii tuugnorɗe majji golle, kono heen 6 ina ngondi e caɗeele heɓaare terɗe mum en.
2. Dartingol njuɓɓudi fedde
To bannge dartingol e coftingol njuɓɓudi fedde. Ko he lewru suweŋ 2020 cate goodnooɗe ɗee ndokkaa yamiroore hesɗitinde juɓɓule mum en. E sahaa hannde oo, cate 13 kesɗitinii/cosii njuɓɓudi mum en; ko ine fota noon woni ko he laawol.
E ooɗoo sahaa, eɗen eɓɓi yillaade cate ɗee, e yettaade nokkuuji keddiiɗi ɗii ngam sompude heen njuɓɓudi… (cate walla peŋɗe).
3. Caaktugol dallinannde : Ngol rewri ko he calɗi nay (4) :
a. Rewrude e Jokkorde pelle pinal
Ngalɗoo jokkondiral dartinaama law, gila e darorɗe feebariyee 2020, ngal taƴondiraani e hitaande 2020 ndee, ngal ɓeydiima teeŋtude e hitaande 2021 ndee. Eɗen mbaawi wiyde wonde darnde FƁPM ine teeŋti he nder golle Jokkorde pelle ɗee, gila to bannge peeje haa e golle e kuuɓal. Ɗuum ɓuri teeŋtude fof ko he juɓɓingol ñalɗi diisnoondiral ɗii paatuɗi he TNJ. Ko FƁPM huuɓni ko ɓuri heewde e jooɗaninooɓe pelle ɗee he nder gollorɗi diiwanuuji ɗii (diiwanuuji 11 nder 14 diiwaan). Ɗum noon eɗen mbaawi ɓetde darnde fedde ndee he nder ko dañaa to bannge dallinannde ndee.
Tesko : tawtoregol neɗɗo Koolaaɗo kuuɓal TP Mauritani
b. Rewrude e Goomu Dallinannde fedde ndee
Golle Goomu dallinannde ndartaaki hay sahaa gooto. Gila goomuuji compaa e gardagol Abdullaay Muusaa Sal (Yo Alla yurmo mo, yaafoo mo) haa e gardagol sokna Salimata Bah. Goomu nguu waɗii jokkondire keewɗe, ballitɗe no feewi fedde ndee ɓeydaade anndeede gila e tolno laamu, haa e nder renndo ngoo (hoohooɓe diine e politik, fiilaaɓe, pelle gure…).
c. Jokkondiral duumingal e hooreeɓe teddungal :
Nde Yiilirde hesere ndee ƴetti golle, nde idii fof ko eɓɓude yillaade hooreeɓe teddungal ɓee. Kamɓe fof ɓe njillaama. Eɗen njetta ɓe sabu maɓɓe jokkude wallude YNG roondaade fedde ndee, yo Alla juutnu balɗe maɓɓe, moƴƴina battane maɓɓe. Hooreeɓe teddungal ɓee ndarodiima e ardorde fedde ndee nder Goomu dallinannde ngam waɗde jokkondire keewɗe nafoore, gila e jokkondiral e hoohooɓe laamu, hoohooɓe diine e hoohooɓe politik.
d. Jokkondiral he Goomu sarɗooɓe ngam ɓamtaare ɗemɗe ngenndiije:
Nguun goomu wallitii en no feewi, gila to bannge jeeyngal nder sarɗiyankooɓe haa e jokkondire e jaagorɗe laamu, haa yettii ballal teeŋtungal ngam tawtoregol ñalɗi diisnondiral paatuɗi he TNJ. Ɓe njettaama kamɓe ne kaaɗdi njettoor.
Musiɗɓe, eɗen njiɗi artude seeɗa e Jokkorde pelle pinal ɗee
He maayirɗe hitaande 2020, jokkorde pelle ɗee fellitiino toppitaade geɗe ɗiɗi ɗe sikki ɓuri himmude e sahaa oo :
– Cargol dallinannde laawɗingol e jaŋde ɗemɗe ngenndiije
– Hafeere ngonka ɗemɗe ɗee nder jaaynirɗe laamu ;
1. Cargol dallinaande :
Ko he lewru saawiyee 2021 dallinannde ndee fellitaa hebbitineede, goomuuji 3 cosaa ngam sarde nde e waɗde jokkondire.
Ko adii ñalɗi diisnondiral ɗii, dallinannde ndee fuɗɗinooma sareede no moƴƴi he nder laamu hee, he nder dipiteeji e ballal Goomu parlemaan ndaraniingu ɓamtaare ɗemɗe ngenndiije, partiiji politik (kañji kala ɗi keɓii dallinannde ndee), kadi ɓatakeeji njoɗɗinaama he nder ambasaduuji gonɗi he Nuwaasoot ɗii fof.
Jokkorde ndee tawtoraama no haanirta nii ñalɗi diisnondiral caggal nde njooɗodii e Jaagorgal jaŋde ñalnde 3 ut 2021, nde o habri joɗnde ñalɗi ɗii. Eɗen kiisii tawtoregol pelle ɗee ñalɗi ɗii ɓosnii no feewi dallinannde ndee, yeru, caggal gollorɗi nder diiwanuuji ɗii, en teskiima miijo ardiiɓe jaŋde laamu nguu wayliima no moƴƴi : ɓe nattii tan haalde janngingol ɗemɗe ɗee e nder duɗe gaggaaji walla e duɗe keblirɗe, kono ɓe mbaɗtii tigi miijaade naattingol jaŋde ɗemɗe ɗee he nder TNJ, kam e gartirgol DƊNG.
Eɗen nganndi kadi, he ñaldi kuuɓtodinɗi ɗii, darnde pelle ɗee ina laaɓti, tee teeŋtinii ko dañanoo he ñalɗi diiwanuuji ɗii.
Gila ñalɗi diisnondiral ɗii ɓenni, cabbino-ɗen ko haa Jaagorgal jaŋde nodda pelle ɗee ngam hollitde ɗum en eɓɓaande sariya kuccam jaŋde Muritani. Ko ñalnde 10 lewru marse njooɗodi-ɗen e jaagorgal ngal, ngal holliti en eɓɓaande sariya ndee. Kono en kollitii ngal en mbeltaaki heen sibu eɓɓaande ndee yaltinaani ko ɓuri himmude he ko nanondiranoo he ñalɗi diisnondiral ɗii. Gila ndeen ngon-ɗon ko hirjinde pelle ɗee e yimɓe fof mbele ɓeyda darnde.
2. Toɓɓere ɗimmere jeyanoonde he ngoƴaaji Jokkorde pelle pinal ɗee, ko Ngonka Ɗemɗe ngenndiije nder jaaynirɗe laamu.
Gila oktoobar 2020 Jokkorde pelle ɗee seeraani e yiɗde winndude dallinannde hesere faatunde e ngonka majje, sabu teskaade darnde jaayɗe he nder kumpitgol yimɓe e yiytinaare pine e ɗemɗe men fof. Jokkorde ndee ine anniyii winndude ndeen dallinannde e daranaade ɗum.
Ɗum noon, wonande ɗii duuɓi ɗiɗi, eɗen mbaawi wiyde dallinannde pelle ɗee ɓosii no moƴƴi. Kono Jokkorde pelle ɗee ine wondi e ɗee caɗeele :
– Hirjino pelle ɗee e ɓesnguuji mum en.
– Ŋakkeende juuɗe
Ko ɗum tagi, he duuɓi ɗiɗi paaɗi ɗii, Jokkorde pelle ɗee ine foti :
– Jokkude sarde dallinannde ndee e rewindaade kala ko waawi dañeede e sariya kuccam hee ;
– Jokkude e teeŋtinde hirjino ɓesnguuji ɗii (Njilluuji, Jeewte ekn.)
On njaaraama


c: text/html

text:
Janngude Pulaar Walla Janngirde Pulaar? Yumre adannde…
Ummaade e sappannde 70 ɓere, haa e sappande 90 ɓere , nde mawɓe men (ngaan saanga sagataaɓe lenyol ngol) puɗɗii eeraango mum en fayde e ɓamtaare pulaar walla no ɓe noddiratnoo ɗum ni, jaŋde pulaar, ɓe ndanyii heen caɗeele mawɗe waawnoode famminde noddetenooɓe ɓee, ko ɓe noddatnoo ɗum en e mum koo. Nde tawnoo noddaandu nduu wonnoo, e ngaan saanga, ko “ngaree njanngen pulaar” wonaa “ngaree njanngen he pulaar”. Ko aldaa e bettere, jaabowol ko gootol:
“Holko min mbaɗata janngude Pulaar, ko ɗuum min muyni? Woowi ko ngaare njanngee Farayse walla Quraana, kono pulaar ? Neɗɗo janngata koko waawa!” Janngooɓe
So en teskiima, yoga e ɓeen noddatnooɓe fayde e jaŋde pulaar ko jannguɓe e ɗemɗe goɗɗe ko wayno Farayse walla Arabeere. So ene kaala ɗemɗe mum en ene uurta ɗiin ngaddinaaji walla njillondira heen keleme ɗeen ɗemɗe. Noddeteeɓe ɓee kanum en alaa ngal nani so wonaa neenewal mum en pulaar. Ndeke ene jalnortonoo ɗum en, haalooɓe ene logga wiyde ɗum en ene njannginaɓe pulaar.
Noddooɓe ɓee kuwtorii jime, e jeewte hay jenni njanti heen, mbele yo noddeteeɓe ɓee paam, nootoo e ko noddatee ko. Hayso noddooɓe ɓee caataaki ko’e mum en wonde noddataɓe ko e yo ɓe ngar ɓe njannga e pulaar wona yo ɓe njanngu pulaar ne, noddateeɓe ɓee njaɓi; njebbilii wonde neɗɗo ene jannga e ɗemngal ngal muyni. Sabu, “leyɗeele ɓamtiiɗe ɗee fof,” ɓe mbiya “njanngata ko e ɗemɗe mum en”. Pulaar ne ko ɗemngal, neɗɗo ene waawi huwtoraade ngal ngam faggaade ganndal. Kala gannde ganndaaɗe e aduna hee ene mbaawi winndeede e maggal. So ɗum waɗii, ndeen neɗɗo ene waawi janngude e pulaar haa wona doktoor ( ɗum woni nyawndoowo, walla mbiyen cafroowo nyawuuji).
Ko goonga wonde kala ɗemngal ene jogii canyu mum e doosɗe ɗe ene tinndina no ngal waawrata haaloraade tawa kono sellirta, kono so en teskiima ko noddatnooɓe ɓee podantunoo noddateeɓe ɓee ko, ma en taw, ko yo ɓe ngar ɓe paggo gannde hono no janngooɓe e ɗemɗe koɗe (woni farayse e arabeere) ɗee njanngata haa ndanya heen martabaaji toowɗi; ngona seernaaɓe walla foksineer en ni.
So goongaa, heewaani tawo jannguɓe e pulaar tan haa ndanyi heen ɗeen gannde e ɗiin martabaaji. Nde tawnoo noddooɓe ɓee haysinno nde noddiɓe yo ɓe ngar ɓe njannga pulaar payndorinoo heen ko yoɓe ngar ɓe njannga e pulaar ne, soɓe ngarii njanngintaɓe tan ko Pulaar. Ɗum woni holno kelme pulaar mbinndirtoo; holno konngi pulaar mahortoo, e holno doosɗe maggal lelorii. Kono mbele ɗuum tan ene addana janngoowo o wonde asinyoor walla doktoor? E ngaal laaɓndal, yoga e janngooɓe Pulaar walla jannguɓe haa keɓe seedenfaagu mum en e pulaar maa njaabo ala. Ndeke noon alaa-e-sago ngartiren yeewtere ndee e laawol; oonycen kelme ɗee mbele ma en ummo e yeewtere faaɗuɓe.
Woodi ko Janngude Ɗemngal e Janngude he Ɗemngal
Janngude Ɗmngal:
So goonga ɗemngal janngete kono muynetaake. Jaŋde ɗemngal waɗi ko laabi ɗiɗi. Laawol gadanol ngol ko e heɗaade e ngal haale joom mum ene hoccira heen helmere e helmere haa o danya heen ko omo waawa yeewtideede e maggal. Sukayel ko e ndiin mbaydi heewi janngirde ɗemngal mum ɗo adanɗoo. Ko ɗum waɗatamo wiyde ko o muynuɗongal, nde tawno baawgol makko haalde ɗemngal ngal e baɗtugol makko hakkille woɗɗondirtaa.
Laawol ɗimmol ngol ko so tawii ɗemngal ngal ene winndaa o jannga kelme maggal e hol no ɗe mbinndortoo,e no doosɗe maggal lelortoo.
Laawol gadanol ngol en njii, ko ɗemɗe aduna ɗee kala ndenndi poti heen. Kala ɗemngal joom mum en ngadatoo waawde ɗum ko e nanɗe, foti ko ngal binndangal walla ngal winndaaka. Laawol ɗiɗaɓol ngol noon, karallaagal ene jilli heen. Ɗuum woni binndol ngol. Ko e laawol ɗiɗabol ngol ɗemngal ɓurata yaawde ƴellitaade e waawde faggaade gannde e yaajnaade, kadi e ngool laawol neɗɗo ene waawi janngude ɗemngal tawa o wonaani ɗo e nokku ɗo ngal haalate.
Janngude e Ɗemngal ko huwtoraade ngal ngam faggaade ganndal, yeru no njanngirten Arabeere ngam faamde heen gannde diine walla no njanngirten Farayseyankoore ngam waawde faggaade gannde bayɗe no doktoraagal walla asinyooryaagal nih.
E fayndaare arwannde ndee en njii,ɗuum woni janngude ɗemngal, joom mum janngirta ɗemngal ngal ko haa o waawa humtondireede heen haajuuji e yeewtideede heen, foti ko ɗemngal renndo makko,walla ko ɗemngal jananiiwal ngal o hoɗi e nder joom mum en, ko mbele omo waawa faamondirde e mum en e humtondirde e mum en haajuuji nyalnde kala denndaaɗi. Ndeke wonaa haa o faggoo heen ganndal hay gootal woni fayndaare makko( haso tawi so neɗɗo waawi ɗemngal tan alaa-e-sago o faggoto huunde e ganndal renndo maggal, sabu ko ɗemngal soomi ganndal, ma en njiy) . Ɗum firti ɗemngal kala ene waɗi ko wiyetee “ kelmeendi haajuuji nyalnde kala denndaaɗi”, e “Kelmeendi Fanniyankaagal”.
Ɗemngal e Kelmeendi
Ɗemngal wonaani ko wonaa doggol innɗe. Mahii ko e innude kala huunde nde njiyaten,nde co’aten, nde miijotoɗen e nde ngollotoɗen. Yeru, so neɗɗo wi’ii: “ Miɗo ɗomɗi, kaari addanam ndiyam.” e ngol ɗoo kongol ma en tesko, yamiroore ndee ummii ko e miijo, “ɗomɗi” ko co’anɗe, ‘yahde” ndee, ko gollal, “ndiyam” ko huunde nde njiyaten mbaawɗen memde. Ndeke woni ngalu ɗemngal ko heewde ɗeen inɗe. Gootel heen fof noddirten ɗum ko kelme. Kala ko joom ɗemngal en ɓee meeɗaani yiyde,gollaade, so’ode walla miijaade ene hasii ɗuum alaa innde e ɗemngal maɓɓe, ko ɗuum waɗi ene wiyee ɗemngal ko ɓiyngel taariindi e pinal joom mum en.
Ɗemngal e Co’anɗe
Hono no mbiynoɗen nih, ene jeyaa e ko neɗɗo aadorii, innude ko o so’ata e ko o miijoto.
Yeru, e ɗemɗe aduna ɗee kala, ene njogii no mbiyrata hoyre am ene muusa , miɗo wulaa walla miɗo heyɗi. Ndeke noon, geɗe ɗe neɗɗo aadorii so’ode ɗee kala, ko ɗemɗe aduna ɗee kala poti heen, ene njoganii ɗum en innde
Taariindi e Ɗemngal
Taariindi ene jogii batte mawɗe e nguurndam neɗɗo, gila e sifa nguura makko, ɗum woni ko o nyaamata, e ko o ɓoornoto, e no miijorto fof batte taariindi makko ene tawee heen,. Ndeke haysinno wonaa taariindi tan fidata pinal lenyol ne, ene jogii heen darnde teskinnde, ko ɗum waɗi kala ɗemngal ene mahoo e taariindi joom mum en.
En mbiyno,wonde geɗe ɗe neɗɗo aadorii so’ode ɗee kala, ko ɗemɗe aduna ɗee kala poti heen, ene njoganii ɗum en innɗe. Ko hono noon ne kay geɗe ɗe goodaangal mum en ene huɓtodini aduna oo kala, ko wayno leydi, lekɗe, kaƴe, ndiyam, ekn… fof ene njogii inɗe mum en e kala ɗemngal. Kono so en teskiima goomu ɗiɗaɓoo oo ko inɗe kuuɓnuɗe, ɗum firti innde heen fof ene moofti inɗe lenyɗi keewɗe, ɗeen inɗe noon, goodal mum en e ɗemngal fawwii ko e taariindi joom mum en. Yeru, hay lenyɗii ɗi joom mum en koɗi e jeereende ene njoganii lekki innde, kono jogaade innde no noddirta caski,alluki walla murtooki fawii ko e taariindi joom mum en.
Ɗemngal e Koɗki
Nde tawnoo taariindi ene jogii baɗte mawɗe e nguurndam neɗɗo oo gila e sifaa nguurndam mum haa e no joom mum miijortoo, ɗum waɗi yimɓe seertuɓe koɗki fof haysinno joom mum en njiidi ɗemngal ne ko wiyetee “ kelmeendi haajuuji nyalnde kala denndaaɗi” koo ene seerta fawaade he koɗki joom mum en. Koɗɗo he waalo he dow daande maayo e ne seerta seeɗe e koɗɗo e jeeri; koɗɗo e dowri, nokku ɗo adaa nguurndam mum ko ndema e ngaynaaka ene seerta e koɗɗo e saare ɗo nguurndam mom fawii ko e njulaagu, karallaagal ko wayno fitram-gollaagu ekn… Ko hono noon ne koɗɗo e laamorgo ɗo nyeenyal ɓuri waawde huwtoreede, ko wayno nyaawooje,jarfooji e mantooji.Yeru, kala ɗo kaalowo pulaar waawi wonde fof ene anndi ko woni wifde (walla wifugol), kono so tawii joom mum mawnaani e mbaal-waaldi, sara daande mayo wallo ɗo ilam ndunngu yettotoo, omo waawi leelde nande konngol “wifde paggiri”. Kala nyalnde o adii nande konngol ngol ndee ne, hayso o famminaama ko woni paggiri omo leela faamde ko nawdi paggiri e kelme wifde hono no o anndiri ɗum ni. So o arii e mbayla, o nanii kelme“Bifirɗe” o mo faama ɗoon-e- ɗoon ko huunde wifirteende, heddoo noon hol ko nde wifirtee? Mbele ko jeyngol walla ko paggiri. Kadi so o yahii,o hollaaka o wiyaa ko ɗum woni bifirɗe, ma o yah o mo ɓeydoraa kelme keso e pulaar kono o anndaa no bifirɗe mbay walla holno naftorortee.
Pinal E Ɗemngal
En mbiyno konngol hoyre am ene muusa e ne jogii innde e kala ɗemngal, tuugnaade e ko co’anɗe keɓooje kala aade. Ko noon ne kay miɗo jooɗtorii, kala mo hoyre mum muusi ma ɗaɓɓan ɗum feere sabu ko co’anɗe kaaɓniiɗe. Foti o waɗi heen ko peeje hoyre makko walla ko goɗɗo o holliti wallimo e no muusalla kaa deeƴri. Ko ɗuum mbiyaten safraade. Ɗeen peeje noon ene ceerta, fawaade e pinal joom mum en e yonta mo ngoni. Ma wood ɗo ngarɗaa hoore muusoore e ne safriree moomeede haako walla kuɗooli loppaaɗi; ma wood ɗo ngarɗaa ko leɗɗe koƴetee joom mum yarnee; ɗo heen joom mum jaree,ɗum woni nguru hoore makko seeke ƴiiƴam yaltinee heen; ɗo heen joom mum fiɓanee walla moccee, walla haɓɓanee lefol e hoyre tan ko aldaa e waɗeede e hay gootal e geɗe jaŋtaaɗe dow ɗee. Mbele won e ɗee peeje fof jogiinde nafore? Wonaa ɗuum woni haaju men jaabaade tawo, kono en njii kala nde haaju wii neɗɗo teep wiyat feere teep. Neɗɗo seerataa e haajuuji, ɗum waɗi o seerataa e miijaade e fewjude, te en mbiyno ɗemngal jibina ko e innude miijooji,co’anɗe, teskuyaaji e geɗe taariindi joom mum en, wonndude e geɗe goɗɗe.
En njii ndeke ɗemngal ko kanum woni ngaandi lenyol. Ko e maggal ganndal lenyol ngol fof mooftii. Ko kanngal woni caaktirgal pinal lenyol ngol; ko kanngal faccirta hol ndaarannde lenyol ngol jogii e aduna, e hol no ɓiyɓe maggol paamiri nguurndam. Ɗum firti kala huunde nde lenyol ngol alanaa innde, kala ko waawi soomaade e nder majjum ko huunde majjande e nder lenyol he. Ndeke e ndaɓɓa, eɗen mbaawi wiyde kala ɗo ɗemngal lenyol haaɗi ko ɗoon pinal maggol haaɗi, kadi no pinal maggol alɗiri fif ko hono noon ɗemngal maggol alɗirta.
Nokkondiral Pine e Luɓondiral Kelme
Hayso tawii eɗen paami ɗemngal e pinal lenyol ko ɓiyɓe nahaande mum, sabu hono no mbiyno ɗen dow ni, wonnde taariindi hayso wonaa kanum tan fidata pinal e ɓamtaare ɗemngal lenyol ne, e ndi jogii heen batte mawɗe. Kono eɗen nganndi neɗɗo wonaa no puɗi ni walla no yoga e mbarakon ni. Eɗen nganndi won e puɗi so egginaama e nehaande mum en tan maayat, nde tawnoo won e majji ene mbaawi wuurde e waalo kono mbaawa wuurde e jeeri, ko hono noon ne kay won e mbarakon ene njaɓa wuurde e nguleeki kono cuusa jaangol. Neɗɗo noon ene waawi jaaɓde e kala weeyo. Ko ɗuum waɗi neɗɗo feŋaaki ɗo gootel. Ko o jahoowo mo jooɗaaki kadi kala nde o yahi maa wood ko o nawori, kala nde o arti maa wood ko addori. Ko ɗuum waɗi, e nder daartol, yimɓe ceeraani e nokkondirde pine rewrude e jokkondire mum en sabu ɗanle, njulaagu walla ruggooji heen sahaaji wona ruumaanuuji walla nii uujooji. E nder ɗiiɗo lawbi fof neɗɗo ene waawi faggaade heen pinal kesal e ndaarannde aduna hesere, kadi ene hasii kala ɗo o nokki pinal kesal o luuɓoroo kelme joom mum en, foti o huutori helmere ndee wumre walla o taaynunde e ɗemngal makko (yeru so tawi ko e pulaar o taayninde mbiyen o Fulii).
Renndo Fulɓe e ngalu Ɗemngal Pulaar
Hayso Fulɓe ko lenyol keɓtinirteengol ngaynaaka ne, sabu maɓɓe heeroraade ngaal gollal e nder hiinaange Afrik, haɗaani kadi ko ngol lenyol fitram gollaagu, nyeenyal e ganndal. Fulɓe ko aynooɓe nay, biy e baali, ko sippooɓe kosam e nebbam, kadi ko remooɓe jeeri e waalo; Fulɓe ko Subalɓe awooɓe, Maabooɓe sanyooɓe, Seɓɓe raddooɓe, jeyli mum en ɓiyɓe maggol reenirooɓe; Jaawanɓe julotooɓe joom nyeenyal en laamɓe maggol fewjanatnooɓe. Fulɓe ko Sakkeeɓe ɗatooɓe, Wayluɓe tafooɓe, Lawɓe sehooɓe, Awluɓe daartol e askooji maggol mooftooɓe, Wammbaaɓe hoɗooɓe nyalnde wolde maggol nyanyinooɓe. Fulɓe ko Tooroɗɓe janngooɓe, Buurnaaɓe looɗe e genikaawe ɓakke mahooɓe. Ɗeeɗo kinɗe Fulɓe fof ndendi ko noddirɗen kelmeendi haajuuji nyalnde kala denndaaɗi kono wootere heen fof ene jogii ko mbiyeten kelmeendi fanniyankeeji.

robotstxt: allowed

filter: keep


text:
Duɗal Alworabiya Jowol. Alhajji Mahmuud Bah naatiri Jowol ko jaŋde e eeraango feewde e diine. E wiyde makko, ko annduɓe ndontata annebaaɓe e ko refti heen, almuudo fotaani faaydeede e jelotooɗo. Leelaani, o soppi ɗoon duɗal gadanal Alworabiya e Jowol.e lewru kawle (octobre) hitaande 1941. Ngaddiin ngaal duɗal ena seerti e mbaydi jaŋde ngoowanoondi ɗoon ndii. O adii jannginde ko e les ciluki mawki, damal galle almaami raatib wuro ngoo ena wiyee Ahmad Tuure.
Lawɓe nokku oo cehani mo alluwal mawngal, o feŋi ngal e lekki hee. O ƴeewi sawru, o fiili heen tekkere, omo suuwa e ngommbudi dahaa, omo winndira. Alhajji Mahmuud Bah inniri ngalɗoo duɗal ko duɗal mum gadanal to Makka biyeteengal Al Worabiya. Fannuuji janngeteeɗi ɗoon ko quraana, ɗemngal arab, gannde (sciences) e coftal ɓalli. Duuɓi sukaaɓe winndiiɓe ɓee ndottaa ko e duuɓi jeeɗiɗi. Sukaaɓe wuro Jowol ngoo e gure saraaji maggo keewɗe nootii.
Jaŋde ndee waɗanaa njuɓɓudi ŋarɗundi e kuutorgel-sahaa ngel waktuuji 29 e nder yontere, peccitaaɗi hakkunde limto alkule arab, hijjo e taro regiingo, heen bannge e kuñagol cimooje quraana wonande bannge goɗɗo oon. Ɗum woni sukaaɓe ɓee mbaawi winndude e janngude e faamde ɗemngal arab ngal haa ɓuri jinnaaɓe mumen e taaniraaɓe mumen wiyetenooɓe ko joom gannde en. Nii woni o lelni codol jaawngol e nder nokku hee. Mbaydi ngoɗndi ndi o addi e nokku hee ko jotondiral hakkunde almuɓɓe. E no wiyraa, almuɓɓe ɓee ngonoyii, e oon, sahaa fotde 300 almuudo. Ngam almuɓɓe ɓee mbaasa loritaade e njelaari kadi ñiiɓa e jaŋde mumen, Alhajji Mahmuud Bah waɗani ɓe ko waal-ñaamirdu (ɗo waaletee e ɗo ñaametee). Almuɓɓe mawnasɓe ɓee, o ndaarani ɗumen njatigeeɓe yarlitiiɓe jippinde ɗumen. Wonande jinnaaɓe almuɓɓe jogiiɓe doole haa teeŋti to bannge ndariindi, o ɗaɓɓiri e mumen kolce ɓireteeɗe.
Jagge tiiɗɗe nootii e eeraango makko, gila ɗoon e nder wuro Jowol ngoo haa e saraaji maggo. Ɗo Jowol ɗoo, ko wayi no Demmba Jallo, Hammee Seyni Jaak, Hammadi Kadi Ñaŋ e Ahmad Tuure. E gure saraaji ɗee, o jokkondiri e biyeteeɗo Maambay Bah. O jokkondiri e Qaadii Ceerno Usmaan Bah e Mammadu Umaar Ac to Kayhayɗi, Mbakal Sumaare to Aali Wuuri, Juulde Bah to Tokomaaji e Alhajji Sammba Saada to Ngijilon. Ko noon ne kadi Alhajji Mammadu Safiyatu e Alhajji Tijjaani Tuure. Ɓeeɗoo, gooto heen fof addii ballal mum haa timmi, waɗii heen semmbe mum no fotirnoo no yoga e galleeji Jowol nii.
E ballal Alla, e ballal jagge ɗee, jaŋde almuɓɓe ndee rewi laawol no haaniri, hawraani hay saɗeende wootere. E dow waktuuji joy dottanaaɗi njuulu ɗii, maajo ko huunde farlinaande e dow almuɓɓe ɓee. So ɓe maaja, ɓe mbaɗata ko simbisaaji e kalisoŋaaji daneeji. Ɓe njuɓɓa e gori jahduɗi ɗooftotooɗi jamirooje e ɗemngal arab. Sabu noon keeragol comci maajirɗi ɗii e nanndugol majji e koltu konunkooɓe wonɓe e wolde, seef-kantoŋeeɓe e kumaandaŋeeɓe wonnooɓe e diiwaan hee mbiyi wonde Alhajji Mahmuud Bah ko gaño laamu koloñaal mo suuɗaaki, gonɗo e heblude hawñitere konunkeere. E oon sahaa kadi, almuɓɓe ena nootitoo e duɗal ngal no feewi, ndartaaki. Ɗuum wonani mo ngoƴa mawka, kanko Alhajji Mahmuud Bah sabu ɗemɗe bonɗe jahooje ɗee ena mbaawi addande wuro Jowol ngoo caɗeele walla nii uddude duɗal ngal e ŋañaŋañalde. Nii woni o felliti egginde duɗal ngal Jowol, o faytira ngal Ndakaaru e nder mbunndi laamu koloñal. Haalooɓe pulaar mbiyi:”so a hoolaaki neɗɗo resndu ɗum kaake maa.
Duɗal al Falah Ndakaaru
Miijo Alhajji Mahmuud Bah e sosde ngalɗoo duɗal e Ndakkaru, ko adii fof, ko ngam jaribaade ko laamu tuubakooɓe nguu jogori haalde e duɗal gaddangal haa e les gite mum. E ko refti heen, ko ngam ɓetde caɗeele nguurndam duɗal e nder wuro teeru mawngo wayngo no Ndakaaru nii. Caggal ɗum, ko yerondirde nokkuuji ɗii, ƴeewa heen nokku ɗo ngal fotata ɓurde moƴƴude. E hitaande 1944, caggal nde o waɗi fotde hitaande e Ndakaaru, omo ƴeewndoo wuro ngoo, kanko Alhajji Mahmuud Bah, o nulani biyeteeɗo Aali Bah, yo ar, tawa mo toon. Aali Bah jeyaa ko e almuɓɓe ɓurɓe duuɓi e ɓurɓe heptineede to bannge jaŋde e nder duɗal Jowol. Aali Bah ummii Jowol, ardi e fotde almuɓɓe 150, tawi mo Ndakaaru. Nii woni duɗal Alfalah kesal sosaa, ngal wuuri fotde duuɓi 10, hakkunde sokla e faayre kisal e cellal e caɗeele nguura. E ɗiin duuɓi, fawtaade e wolde adunayankeere wonanoonde ndee, batte kitaale yooro 1941 fayde 1942, ena ndiddi ko heewi e gure goorumma fayde Ndakaaru. E dow ɗuum kadi ko ɗoon, konuuji deenatnooɗi leyɗeele hirnaange Afrik gonɗe e les njiimaandi Farayse, tuddini. Nii woni Ndakaaru heewi yimɓe haa ɗeɓi diwtude aada. E hitaande 1941, nguurnoo e nder wuro Ndakaaru ngoo ko 95.679 fittaandu. E hitaande 1942, keewal yimɓe wonɓe e nder maggo ko 165.000 neɗɗo. Maa mbiyen e nder hitaande wootere fotde 69.321 neɗɗo ɓeydiima e ko woodnoo koo. Ndeen ukkere yimɓe e ŋakkere nguura mawnii, laamu nguu woni e sakkande ngonka kaa peeje, so riiwtude dowriyankooɓe. Alhajji Mahmuud faamii, e ngooɗoo weeyo teeruyankeewo saɗtungo, duɗal ngal waawataa wuurdude no ngal wuurdunoo Jowol nii. Gaagaa añde mo almuɓɓe ɓee nguurta e njelaari, faayre makko ko mbele, e caɗeele guuraaɗe bayɗe nii jiiɓaade maa laamu nguu e won seernaaɓe ɗal duɗal ngal deeƴde e jokkude golle tawa haljinaani ngal?
Nii woni, o woni e daɗɗude peeje ngam ustude sikkeeji laamu nguu e makko. O waɗti haalde ko ena fota welde ngu e mantude ngu haa e nder batuuji mawɗi tawi omo lemoroo kadi banngeeji goɗɗi ɓurooji yamɗande duɗal ngal. E hitaande 1945, o woni e ƴeewrude hakkille haa to bannge Mali too haa miijo makko yani e wuro Kaay. Nii woni o eggini duɗal Ndakaaru ngal, o faytiri ngal Kaay.
Duɗal al Falah Kaay Mali
Duɗal Kaay huɓɓi fooyre, ƴelliti ɗemngal arab e diine haa faayiida oo suddi denndaangal duɗe hono maggal gonnooɗe e nder leyɗeele hirnaange Afrik gonɗe e les njiimaandi Farayse. Heen sabaabu, ko wonde wuro Kaay ngoo e laabi-celi hakkunde leydi Mali ndii, Muritani, Senegaal e Gine. Tesko-ɗen ko e ɗeeɗoo leyɗeele, ko ɓuri heewde e almuɓɓe duɗal ngal ngummorii sabu batte paayodinɗe ɗe jaŋde al Falah ndee battini e majje. Sabaabu ɗimmo oo, ko darnde e ballal goomu julankooɓe njeegomo haa e njeetato, alɗuɓe, ɓe nganndu-ɗaa, eeraango e jeewte Alhajji Mahmuud njettiima ɗumen nokku, pelliti waɗde heen jawɗeele mumen mbele duɗal ngal ena egga Ndakaaru, feewta nokku mumen.
Ummaade e hitaande 1947, almuɓɓe ngoni e suppitoraade e jookli ɗii kala, ena nootitoo e duɗal ngal, e felo jihaadi ganndal teeŋti e diiwanuuji Fuuta-Tooro (Damga, Ngenaar, Boosoya, Yirlaaɓe, Hebbiyaaɓe, Halayɓe, Tooro e Dimat). No almuɓɓe ɓee mbaamirta ena ngara nii, siftinta ko no fergooji fuutankooɓe ngabbortonoo Sayku Umaar e nder teeminannde 19ɓere nii. Nde timmata hitaande tawi duɗal ngal yettiima 1500 almuudo, hakkunde waali-wuro-en e hoɗɓe arɓe.
Nde almuɓɓe ɓee keewi, duɗal ngal dañii caɗeele to bannge nguura haa Alhajji Mahmuud waɗti yahde banngeeji goɗɗi ena jiggoyoo. O woni e kaan ngonka haa juuti, njuɓɓudi laamu ngonndi ɗoon ndii rokki mo paabi gawri yo o huutoro. Ɗiin paabi gawri mahanoo ko gila e sahaa wolde adunayankeere ɗiɗaɓere ndee, mbaɗaa nguura haa keewi, nguddaa. Kono gila nde wolde ndee gasi, alaa duttaniiɗo ɗi. Ndeen Alhajji Mahmuud dañii hoolaare to bannge nguura nduumiika, ɓeydi semmbe duɗal ngal to bannge njuɓɓudi haa ɓuri ko ngal yuɓɓunoo nde ngal woni Jowol walla Ndakaaru. O yuɓɓini Keblorgal jannginooɓe ngal duuɓi nay. Kala almuudo keblaaɗo, rokkee seedantaagal, fawaade e hattan mum. Caggal duuɓi nay heblo, fotde 400 almuudo mbaɗi kawgel seedantaagal jaŋde lesre (certificat d’études primaries). Ko ɓeen ngoni rogere adannde jannginooɓe, nde Alhajji Mahmuud Bah resndi 50 duɗal kesal. Kala jaltuɗo e duɗal Kaay ngal ko nii yaltiri: alaa almuudo jeloytooɗo, alaa kadi ceerno joɓeteeɗo.
Hono hojom ngaluuji ndañaa haa ɓurti muuyaaɗe duɗal ngal. Ko ɗuum rokki mawɗo oo miijo yiɗde neldude almuɓɓe to Mashrek arab ngam jokkoyde jaŋde e duɗe toowɗe.
Gelongal Fuuta lollirɗo, Njaay Saydu Aamadu


text:
Tokkere fijoobe bol kosde nga Kwara United Football Club tammi fijuki bee nanta bee Douanes of Niger Republic haa fijirde nde CAF 2022/2023 nden hebiido nasaraaku fu tammi fijuki bee rs berkane of morocco.
Niiman wadaama on bawti fijirde ko fija nyannde Salaasa haa galluure Cairo Laamorde Lesdi Misran nde hebi be foti kalkal.
Fijirde Arannde tammi fijuki haa nokkuuje mabbe mallabo Lesde Mabbe dum Kwara United tammi jippinki hobbe hakkunde 09 – 11 Lewru September 2022. Nden didabre bo tammi fijeeki hakkunde 16 – 18 September 2022.
Tokke fijoobe bol kosde ko hewtani 56 nder Lesde Africa tammi yaalirki haa fijirde nden dum hawtani nde 20th do wada haa Africa dum kawtal taskaram fijirle nga (CAF) taskani.
Golloobe CAF yaaran ngilla haa Daldal fijirle nde Jihawol Ilorin ngam larta no nokkuure nden wontiri dooko nyalo maare nden yotta.
SADIQ ALFA


text:
6
Fii Tambondirgol, Huuwa ko Moƴƴi
1 Musiɓɓe, si goɗɗo e mon aru e waɗugol bonnere, haray onon, ɓe Ruuhu on ardii ɓen, wurtiree mo hakkil newiiki. Onon tigi reenoɗon, fii wota onon kadi on jarribe. 2 Rondondiranee anndeeji mon ɗin. Ko non timminirton Sariya *Almasiihu on. 3 On mo no sikki ko o goɗɗun, hara-le hinaa o huunde, haray o ɗaynitike kanko tigi. 4 Mo kala yo tasko kuuɗe mun ɗen tigi, o yi'anay hoore makko hara hinaa e ɓeya, ɗun o anday no o mantora, 5 ko fii mo kala no haani rondaade dongal mun ngal.
6 Yo on wonaaɗo janneede daaluyee on sendodu kala piiji moƴƴi e wonɗo mo jannude on.
7 Wota on ɗaynito, ko fii Alla yawitetaake, ko fii kala ko goɗɗo sanki ko ɗun o wa'ata. 8 Mo sankii mbeleeɗe ɓandu wa'ay e mayru halakuyee, kono on sankuɗo faale Ruuhu on, o wa'ay e makko *ngurndan poomayankejan. 9 Wota en haaɓu waɗugol ko moƴƴi, ko fii en wa'oyay e saa'i haanuɗo si maayu ɓernde heɓaali en. 10 Ko ɗun waɗi, fewndo ka weeɓani en ɗon, waɗanen yimɓe ɓen fow ko moƴƴi, tentinii musiɓɓe men ɓen ka gomɗinal.
Rawnoode Ɓatakuru Puulusa ndun
11 On yi'ii ittiri bindi njani ɗi mi windirani on jungo an ngon ɗin. 12 Kala ɓen faalaaɓe waɗude ko welata yimɓe ɓen kon, ɓe karhay on fii *sunninegol, hara ko fii tun wota ɓe tampine sabu *leggal altindiraangal Almasiihu on. 13 Ko fii hay kamɓe sunninaaɓe ɓen tigi ɓe jokkataa Sariya on, kono ko ɓe faalirtee yo on sunnine, ko fii no ɓe mantora e hoore mon. 14 Min non hinaa non! Ko fii mi mantortaa huunde si hinaa leggal altindiraangal Iisaa Almasiihu Joomi men on. Sabu maggal aduna on maayii telen-ma an, min kadi mi maayii telen-ma aduna on. 15 Awa hinaa sunninegol maa angal sunninegol hitti, kono ko ko Alla heyɗintini en kon hitti. 16 Yo ɓuttu e yurmeende wonan kala jokkuɗo ndee yamiroore, hay e *Isra'iila mo Alla. 17 Ka heddii ɗoo, wota hay gooto tampinan, ko fii ɓattaate Iisaa ɗen no ka ɓandu an. 18 Yo moƴƴere Iisaa Almasiihu Joomi men on wonu e ɓerɗe mon, yo musiɓɓe. Aamiina!


text:
Dogoŋ en ko leñol tawateegnol to leydi Mali, dow tule Banjagara. Huunde seeɗa e maɓɓe ina tawee e leyɗeele goɗɗe nder Afrik bannge hirnaange. Dogoŋ en ina koɗdi e Fulɓe, kam e Booso en e Wambarankooɓe. Hannde oo eɓe carii e nguron dow ɗeen tule, jookre ɗeen gure rewii haa waɗi wonnde, kamɓe fof e waasde heewde, eɓe njogii ngaddinaaji ɗemngal ceertuɗi, ɗi keewal mum-en tolnoytoo e capanɗe limti-limtinɗe. Hannde ko heewi e maɓɓe so njiɗii nanondirde, kaaldata ko ɗemngal baangal no Fulfulde.
Hannde noon neli en toon ko kaawisa mawɗo, haawniinde haawnde annduɓe yonta kesa kaa, so ganndal maɓɓe weeyo, ganndal ganniwal to maɓɓe. Sabu ngol leñol hollirii geɗe kaawniiɗe paatuɗe e ganndal koode, geɗe ɗe sifaa mum en noddi kuutorogol kaɓirɗe kese ŋeemitiiɗe ɗe Dogoŋ en tawraaka. Ɓe keɓii sifaade koode ɗe njiyotaako, ɓe kiisii mare mum en, ɓe toŋngi ɗeen e pine maɓɓe.
Saatu njiimaadi, Farayse woownoo ko nelde annduɓe mum ngam ɓetde pine e nguurndam leƴƴi nokku nguu. Marsel Giriyol woni oon gidiiɗo huccude e oon sifaa Dogoŋ en njogii. Caggal ɗum almudɓe makko waaɓe no Sermen Jeterlen en liggiima heen. E defte ɗe ɓe mbinndi, ɓe kollirii huunde e ɗeen kaawniiɗe Dogon en.
Ko adii fof, Dogon en na njogii daartol mum en tago. E nder ngool daartol eɓe kaala ganndal koode. Hoodere yummayre ngaal ganndal ko nde Fulɓe mbiyata Jaayre ndee, anndiraande Sirius e ɗemɗe jaaliiɗe ɗee. Kamɓe Dogon en ɓe inniri nde ko Sigi (Sigi Tolo. “Tolo” firti hoodere e ɗemngal maɓɓe). Ko ndeen hoodere woni ɓurnde jalbude e ndoogu nguu. Ɓaydi mi jooɗtoraaki haalde ɗo ciimtol maɓɓe tago ngoo, mi juutnotaako e peeñgol ndeen hoodere, wonannde ganndal maɓɓe.
Hoodere Sigi (walla mbiyen jaayre) ina jogii yaadiinde, wanngantoonde ndee. Dogoŋ en mbiyata ndeen ko Po tolo (Po ko abbere firti). Po noon ko hoodere nde yiyotaako, sabu ko hoodere maaynde.
Ciftinen wonnde hoodere wayi ko no masiŋ nii, duppat kuuje biyateeɗe ndiƴƴam, jiirta gaaluuɗe mum en, waɗta ɗum en gaaluuɗe ɓurɗe teddude, hono ɗe Heliyoom ɗee nih. Ko ɗum addi lewñere ndee. So ndiƴƴam ɗam horii, nde waɗta jiirtude gaaluuɗe heliyoom ɗee, nde waɗta ɗe kuuje ɓurɗe teddude, no ɗe Karbon ɗee, walla ɗe ngurwam ɗee. E ngaal daawal hoodere ndee hanti woni ko e anngude, ina haɓa e wonki, ko ɗoon nde ƴuufata, nde wonta maamaare woɗeere. Daawal cakkitiingal ngal, ndee maamaare ɗoomta, famɗitoya, wontoya rooɓaande raneere. Ndeen rooɓaande noon ko teddunde sanne, gabbel mooɓam mum tan na fota ton to baɗte teddeendi. Saabii ɗum ko kuuje tedduɗe tiɗɗondiri heen. Ndeen noon, hanti, hoodere ndee waasata lewñam mum. Nde maaya.
Hoodere Dogon en mbiyata Po ndee, ko hoodere maaynde ko ɓooyi, waɗde nde yiyotaako (so wonaa tawa ko lonngorɗe ŋeemitiiɗe kuutoraa). Kono e ndena ɗoon wannganoo Sigi. Dogon en, e haawniinde nde suwaa tawo fire, kiisiima, tawii wonnde kowol (walla taarol) mayre ko duuɓi 50. Gannde kese kiisiriima kuule dartiiɗe tawii ko duuɓi 49,9, wadde ko tolnii e duuɓi 50 !
Hol no Dogon en mbaɗi ?
Ciftinen wonnde, e teeminannde 19ɓiire, annduɓe waaɓe no hiisiyanke Almaañnaajo mbiyateeɗo Gibs, tuumiino wonnde Sirius (hono Sigi walla Jaayre) ina foti jogaade yahdiinde maaynde, sabu o heɓii teskaade wonnde taartaarol mayre ina halja, tee ko hono ɗeen jahdiiɗe mbaawi saabaade ndeen haljere. Ko caggal ɗum annduɓe weeyo, huutortooɓe ganndal dartingal, keɓi dallinnde goodal Po (ndeen innaa Sirius B walla Sirius ɗimmo).
Kono oon sahaa, ɓeen annduɓe ina ngoɗɗi faayde wonnde won dariiɓe e dow tule Bañnjagara ina kiisii ndeen hoodere ko ɓooyi, etee naattinii ɗum e pine mum gila law, ngati Dogon en ina njogii “pijirlooji” ɗi ɓe inniri Sigi, ɗiin ndooratee ko kala duuɓi capanɗe joy (walla ko tolnii ɗoon) fotde duuɓi jeeɗiɗi haa sappo, ɗiin pawii ko e ganndal maɓɓe goodal kan e taartaarol Po, hono Sirius B. Dogon en njawtii ɗoon seeɗa, so ko goongɗinnde wonnde yahdiinde tataɓere ina woodani Sigi, ndeen ɓe inniri ɗum ko Emma ya tolo, ndeen gannde kese njiytaani ɗum tawo, kono nde annduɓe weeyo ndaardi koode ɗee won e lonngorɗe, won haljere sooynaa e Po ; ndeen haljere ina gasa tawa ko yahdiinde saabii ɗum ! Ko ɗum waɗi yimɓe ina kaala haala Sirius C, walla Sirius tataɓo cikkaaɗo, mo dallinaaka tawo.
Kono ɗoon fof so yawtii, Dogon en won ko kaalnoo e geɗe weeyiwe nder sato naange. Kono fof kadi so yawtaama, e nder daartol tago Dogon en, ina tawee konngi laaɓtuɗi, jahduɗi e faamaawuya gannde kese keɓi e tago ngoo. So haalde haala teddeendi e pamareewi (waɗde tekkeendi) hoodere rooɓaande raneere, so wiyde ko nde mbaadi nguurndam, ɗum ko miijooji celluɗi. Sabu hannde ina anndaa wonnde kuuje diiñorɗe nguurndam (karbon, ngurwam, ekn…) ko ɗeen koode ngoni cewle mum en.
Joofaade pamaram Po (eɓe kuutoroo Po e mbaydi ndi wonaa hoodiwiri) e mbaydi tago ina siftina moɓel, hono atome. Etee sifa oo ina haani. No ɓe kaaldirta petagol tago nii ina yahdi kadi e petagol gannde kese kaalata ngol. Ko ɗum waɗi Dogon en kollii ko maantini e ŋelam afriknaaɓe ɓooyɓe.
Hannde oo, ina laaɓi wonnde ko kaawniiɗe ɓuri heewde e ngaal ganndal. Kono Afriknaaɓe ina poti tinnde ɗii fiyakuuji, ndiiña e majji wiɗtooji mum en nder gannde kese. Sabu ɗum ina waawi waaynude hakkillaaji maɓɓe, ngati kala leñol etatoo ko waaynoraade gannde adiiɓe mum en. Ko ɗum waɗi, hay so ko e maande tan, en njogotaako jooɗorde wiɗto gannde kese wiyateende “Emma ya” ngam, goo, ruttude teddungal; e, ɗiɗi, hollirde caasal men e urmbitde ko suuɗii, yiyotaako, ngam heɓde faamaawuya tago ngoo.
Muhammadu Faalil Sih
Kelmeendi:
Kuuje = les elements
Ndiƴƴam = Hydrogene
Ɓakdi (= ñisaari = memtinaari) = matière
Lewñam = luminosité
Haljere = perturbation
Rooɓaande raneere = naine blanche
Mittere = atome
Waaynude = inspirer
Waaynaade = s’inspirer
Sewlo = nature


text:
Debbo ameriknaajo, ɓaleejo iwdi Afrik, gidiiɗo naatde ñaawirde haaɗtirde DDA.
Ko huunde nde meeɗaa waɗde, heddotoonde he daartol. Ɗuum ko naatgol debbo ɓaleejo he Ñaawirde haaɗtirde leydi Amerik ñalnde alkamiisa 7 abril 2022. Denndaangal senaateeruuji demokaraat en, yanti e senateruuji tati (3) repobilikee en hakindiiɓe, ngootanii oo debbo ñaawoowo, jahroowo e duuɓi 51, biyeteeɗo Ketanji Brown Jackson, lollirɗo « KBJ », mbele jeyee he Ñaawirdu haaɗtirdu. Ko hooreejo leydi ndii hono Joe Biden suɓinoo mo he lewru feebariyee, caggal nde hunii, e oorngal woote ɓennuɗe ɗee, maa toɗɗo debbo ɓaleejo he nder ñaawirde leydi ndii ɓurnde toowde e ɓooyde, sibu nde sosaama duuɓi 233 jooni.
Ngam kadi ɓeydaade mawninde ɗum, ko Kamala Haris, debbo ɓaleejo gidiiɗo wonde cukko-hooreejo Dental Dowlaajo Amerik (DDA), ko kam ardii woote ɗee he Suudu senaa nduu. Denndaangal demokaraat en wonnooɓe toon, ngummii ndarii, ngoni e foɓɓande mo. Oon sahaa kanko KBJ omo wondi e Joe Biden to Galle Daneejo too aɓe ndaara kewu nguu. Nder 115 ñaawoowo meeɗɓe jeyeede he Ñaawirdu Toowndu nduu, ko njoyo (5) fat ngoni heen rewɓe (nayo raneeɓe e iñnjee gooto) e worɓe ɗiɗo (2) fat ɓaleeɓe, heen gooto, hono Clarence Thomas, toɗɗinoo ɗum ko Georges Bush mawɗo, tee nani toon haa hannde.
KBJ lomtii ɗoon ko ñaawoowo ine wiyee Stephan Breyer, jahroowo he 83 hitaande, ƴettoowo fooftere mum he maayirɗe lewru suweŋ faandu nduu. Joe Biden meeɗaa seerde e mantude « kattanɗe makko diwtuɗe aada » kanko KBJ, keɓɗo seedantaagal mum to duɗal jaaɓi-haaɗtirde Harvard, gootal e duɗe jaaɓi-haaɗtirɗe ɗe keewaani, ɓurɗe lollude e winndere ndee, kadi sabu makko jogaade humpito he ceŋɗe laamu e heeriingo fof, e wonnoode mo kadi ñaawoowo kuftodinɗo leydi ndii (juge fédérale).
Naatgol makko ñaawirdu toowndu nduu, waylataa jerondiral doole nder mayru. Ko ñaawooɓe njeenayo (9) ngoni e mayru. Ndu halfinaa ko reende jahdugol laabi sariya ƴetteteeɗi ɗii e Doosgal leydi ngal, kam e taƴde luure renndo mawɗe jolooje nder DDA, ko wayi no bonnugol deedi walla dewgal luuɗewal (dewgal hakkunde debbo e debbo walla gorko e gorko).
Ko adii garaangal Joe Biden, Donald Trump dañiino fartaŋŋe toɗɗaade toon ñaawooɓe tato (3), haa ɗum wayli mbaadi suudu nduu, rokki toon haɓɓiiɓe e aada ɓee (repobilikee en) keeweendi. KBJ ine jogii ɓiɓɓe ɗiɗo rewɓe, jom galle makko ko cafroowo cekoowo lolluɗo.
Bookara Aamadu Bah


text:
Nyande Alarbaare 01.11.2017 on diidangol harminki ngaynaaka fuddi kuude nder jihawol benue, woyla cakanteere lesdi Naajeeriya jiha neebuka nder fitinaaji hakkunde remoobe e waynaabe.
Diidangol ngol doolan kala duroowo malla gaynaako fuu sooda ladde jooda nokkure woore dura dabbaji muuɗum dala yiiluki bana ngaynaaka ɓoymaha.
Duubi juyi hetaama tigguki kala gaynaako mo nangaa ‘yatti diidangol ngol fuu, maabo yoɓa jomorgol ceede nayraaji hewtandi miliyonre malla o hawtanee ɗiɗi fuu.
Kawtal fulɓe ngal jiha kan molti bee jabruɗe ɗen ɗe ɓe tindini ‘yatti hakke maɓɓe.
Kawtal waynaaɓe ngal miyetti Allah cattle breeders Association ngal lesdi noddi ngomnati kawtal lesdi Naajeeriya yaawa hoosa jabruɗe ngam fadduki fitinaaji.
Alhaji huseni yusuf boso gooto nder arddiɓe kawtal ngal tabbitini redio kongol Naajeeriya dow be ngerday bee diidangol ngol.
D.Gurin


text:
Neesu faatoraangu hattan ñawndude caɗeele nguurndam mum ko neesu nuskoowu.
Neesu cuɓiingu muɓɓude gite mum e caɗeele mum yummaaje ko neesu piɗaangu.
Neesu ƴoƴintoongu doosɗe mum ko neesu fekkorngu.
Ko woodi koo ko neesu mbiyeteengu Oropiyankeewu, neesu hirnaangeyankeewu, hono no teeminanɗe ɗiɗi laamu ngaluyankeewu cehiri ngu, ngu hattanaani ñawndude caɗeele ɗiɗi mawnasɗe ɗe nguurndam maggu jibini : saɗeende liggam-miskinaagu e saɗeende njiimaadi; haa so o noddaama e ñaawirgo “hakkille” walla e ñaawirgo “ngaanɗeeri”, oo Orop maa jogo mbaasndoolu hujjikinaade; etee, omo ɓeydii haa jooni mogginaade caggal nguu naafigaagu wasɗungu haa o nattii jogaade fartaŋŋe waawde fuuntude.
Orop hillantaako
Ina wayi no ko ɗum teskuya ka fewjiyankooɓe Ameriknaaɓe ñohata to les. Ɗum e hoore mum bonaani.
Woni bone oo ko Orop waawaa hillaneede, wonaa to baɗte neɗɗaagu, wonaa to baɗte diinaagu.
E hannde oo ina tawee wonde, wonaa tan diɗɗe Oropeeje mbaawi fawde kuuge, kono ngoo wullitaango ko winndereyankeewo iwngo e capanɗe limtinɗe miliyoŋaaji aadeeɓe dartoriiɓe wonde ñaawooɓe, nder mbunndi njiyaagu mumen.
Ina waawi wareede to Endosiin, torlee to Madagaskaar, dummbee to Afrik ɓaleewo, hiiɓee to Aantiy. Honaaɓe nganndii hanti ina njogii e honiweeɓe mumen ɓurorde. Ɓe nganndii wonde “laamɓe” maɓɓe penat. Waɗde laamɓe ɓee ko doofolɓe.
Nde tawnoo hannde naamndaa-mi ko haalde njiimaadi e neesu, njaaɓanen fenaande maamaare huufnde keddiiɗe ɗee kala.
Njiimaadi e Neesu ?
Kiite ɓurɗe yaajde he ndee toɓɓere ko wonde nuunɗo-ɗaayɗo nguu naafigaagu huuɓnungu, ƴoƴanngu junnitde gaggaaji ɗii ngam waawde dagnude ñawnde basɗe ɗe ɓe podanta ɗi ɗee.
Ɗum artata ko wiyde wonde ko jojji ɗoo koo ko laɓɓinde jiyle, heelɗinde miijooji, saasnude nanɗe, ngam jaabtaade no laaɓiri laaɓndal jaambural gadanal ngal: hol ko woni njiimaadi e nder doosgal mum?
Kawren he ko ndi wonaa koo : ndi wonaa diineyankeeri, ndi wonaa gollal jokkere-enɗam, ndi wonaa fiɓnde riiwtude keeri majjere, ñawu, laam-ndoolaagu, ndi wonaa yaajtinaare Geno, ndi wonaa laynol laabi ñaawoore; jaɓde laawol gootol, ko aldaa e fiɓre saloyaade baɗtine ɗee, wonde baɗal ɗoo ngal ko ngal tumaranke e taƴoowo, ko ngal julanke e joom-laaɗe, ngal ndeereeru e ndool-ndoolaagu, diiñingal e mbeelu mbon-wonu nguu neesu ngu, e won sahaa e daartol mum, yenanaa ko potngu yaajtinde e winndere hee fof kihondiral paggorɗe mum luurduɗe.
So mi jokkii silo am, mi tawa wonde naafigaagu ko kes-hesiwu; wonde wonaa kortees nde yiytata Meksikoo toon to dow Tewokalli mawngo, wonaa Pitsarre yeeso Kuskoo (saka noon Marko Polo yeeso Kambaluk), ɓe caltaaki wonde soofaaji nulal dowrowal ngal; wonde ɓe mbar, wonde ɓe ñaay, wonde ɓe kippu koye, ɓe tam gaawe, ndeereeru; wonde joom-joodi en ngari ko wattan; wonde mawɗo caabiiɗo ɗum oo ko kii kaalkilanki nasaarayankeewi, nde ki fawi ɗee potindire nuuntare, hono: Nasaarayankaagal woni neesu; kala ko wonaa ɗum ko ɗaayre, ndeen noon waawnoo jibineede ɗoon tan ko baɗtine kaamtorɗe honoyankeeje añam-leñankeeje, janoyooje e Endonaaɓe, e Oolɗuɓe, e Ɓaleeɓe.
Ɗum nde ñawndaa haa gasi, miɗo jaɓi wonde waɗdude neesuuji ceertuɗi yo njotondir ina moƴƴi; wonde resondirde dunaaji ceertuɗi ko ɓural; wonde neesu, no ceeɓndam mum keeriɗam foti fof, so uddiima e hoore mum, ɗoomtat; wonde gostondiral ngalɗoo ko guurnowal, wonde fartaŋŋe mawɗo Orop dañi ko wonde ɗum laabi-celi, wonde, wonnoode ɗum nokku miijooji ɗii fof, heɓɓorde miijtiyankaagal ngal fof, jaɓɓorde cohndam ɗam fof, waɗii ɗum saaktirde yakawere ɓurnde yuɓɓude.
Wadde noon, mi werloo laaɓndal ngalɗoo: Mate njiimaadi waɗii jotondiral tigi-rigi? Walla, so en njiɗii, mate hakkunde laabi baɗgol jotondiral goodɗi ɗii kala, ko njiimaadi ɓurnoo feewde?
Mi jaaboo Alaa
Kadi mi wiya wonde hakkunde njiimaadi e neesu, yolnde ɗoon ndee ko haaɗtorde; wonde, so nule konuweeje ɗee kala ndentinaama, caggal ɗee tuugne konuweeje binndaaɗe kala, caggal ɗee jamirooje jaagoriije nuldaaɗe kala, hay siinde neɗɗankeere wootere heɓetaaka heen.
Pot-ɗen tawo ko wiɗtude hol no njiimaadi gollortoo e neesɗitde honoweejo oo, e ɓociɗinde mo no maanaa gadano helmere ndee nih, e nuskinde mo, e finndinde e makko ƴuɓte ubbinooɗe, e gite-yitilaagu, e neegre, e añam-leñaagu, e yowitoyankaagal neɗɗaagu; hollirde wonde, kala nde leggal daande taƴaa to Wiyet-Naam, nde yitere solaa toon tawa gaay e Farayse ina jaɓee, kala nde cukalel dewel yanaa toon, tawa gaay e Farayse ina jaɓee, kala nde Madagaskaarnaajo yargaa tawa gaay e Farayse ina jaɓee, won panndal neesuwal woni e teddirde ñisre mum maaynde, won yortere faruwere woni e laataade, won ñawannde woni e aafaade, won sewnde fiɗo woni e ƴerde; wonde to wattan ɗee kawre kodaaɗe, ɗee penaale lollinaaɗe, ɗii njannguuli deƴƴaaɗi, ɓee dummbaaɓe haɓɓaaɓe lorlaaɓe, ɓee ngenndiyankooɓe torlaaɓe, to wattan oo mawmaw leñiwo coftinaaɗo, to wattan ɗii piytaali-becce, maa tawe toon raafulde soɗiinde e nder ɗaɗi Orop, kan e garal leelngal, kono ngal luutataa, ɗaaygol doŋre ndee. […]
Muhammadu Faalil Sih
Kelmeendi


text:
Taƴre e yeewtere Ahmeddu wul Abdallaahi waɗdi e jaaynde Le Calame / maayirɗe saawiyee 2019
Naamnal : Muritani waɗii 9 saawiyee ñalngu kaɓagol ngañgu, caggal nde hooreejo leydi oo ardii seppo aybinngo seɓɓitiiɓe e añamngureeɓe yiylotooɓe seerndude. Sinno ko e Muritani ngonno-ɗaa, ma a tawtorteno ngoo seppo ? A sikkaani wonde saabii ɗiiɗoo ñawbbuuli joopaaɗi ko baasgol waɗboniiɓe faweede kuuge, kam e ɗawre e ŋakkere hoolaare yoga e muritaninaaɓe wonande jaamburaagal dowla oo kam e ñaawoore ndee ?
Jaabawol Ahmeddu wul Abdallaahi : « Ngonnoo-mi ko caggal leydi ndii, oon sahaa, kono dewindagol joljole nder winndere ndee alaa caɗeele hannde. Keñoragol kebungal kewu nguu – to bannge kisal, ngu ɗeɓii yooɓaade pittaali – ina addana yimɓe miijaade wonde faandaare woɗnde ina woodi ko wonaa faandaare haalaande ndee tan.
Bannge goɗɗo oo, hol no neɗɗo ñiŋirta geɗe ɗe kañum e hoore mum, welaa walla nooynii, ɗe fuɗɗi walla semmbini ko ina wona kitaale jooni, hono heedi-heeda, ɗawgol, peccugol ɓiɓɓe leydi e leƴƴi, kinɗe, tirbiiji ekn ? Ko goonga, wonaa hooreejo leydi jooni oo saabii jotondire bonɗe hakkunde leƴƴi ɗii, e dente renndo ɗee, walla diiwanuuji ɗii, kono, e ko feewñi, o yahii e teeŋtinde ɗe walla nii e ɓeydaade bonnude ɗe, ko aldaa e daliilu. Nii woni, o fuuyni geɗe ɗe yimɓe fof – son wonaa kanko – njaggirnoo memetaake hankadi.
Kala ko fotnoo renndinnde yimɓe walla mahaade e hakkillaaji yimɓe, bonnaama, walla woni ko e bonneede : baylugol daartol dartagol, araaraay ngenndi, jimol ngenndi, kuɓeeje ɓooyɗe baaɗe no Senaa, mahraaɗo kaaƴe Attaar wonaa kaaƴe Pari (ina waawnoo woppeede heen kam hay so ɓalel), hoɗorde adannde hooreejo dowla oo, jettooɗe baaɗe no wul teskinirɗe sapatoore…
Nguurndam muritaninaaɓe heewɓe, jeyaaɓe worgo leydi ndii walla ummiiɓe e kinɗe ɓooyɗe, ko hare renndo duumiinde, saɗtude. Hol feere ? Golloraade pellital ko huunde heñoraande no feewi ngam ñawndande haa laaɓa fadɓe e lomtinaneede ɓee, caggal kewkewe 1988 haa 1991 muusɗe ɗee, e nder heen ɓe Inaal ɓee. Capanɗe kitaale jooni ko golle ina mbaɗee, sikke alaa nder nuunɗal, ngam ñawndude batte oo musiiba, mo alaa hono meeɗi daarteede e leydi men.
Humpito ina waggini ñawndugol timmungol caɗeele ɗe jogorɓe ardoyaade ɓee caabaaki, ngam rootde ɓe batte ɗeen caɗeele. Safaruuji enndanooɗi ɗii, hay heen baɗiranooɗi nuunɗal, ciyniraaka no feewirta nii, sibu no kollitiraa nii, e no paamniraa nii, tuugii ko e miijooji kaɗooji ɗum en yuumtude.
Nder ngonka ciforiika nii, mi tawtortenooka oo kewu, wonaa sabu miɗo luulndii faandaare mum. Alaa. Kewuuji baaɗi nii, e ko ɓuri heewde kijjitinaaɗi walla caggal pelliteeɗi caggal yeewtere raɓɓere, mbaawaa jogaade batte duumotooɗe. Woni ɗoo ko aadaaji partiiji bajji teeminannde XX-siire. Ko wonaa ɗum koo, cuɓagol ñalngu e waktu e kewu e tiitooɗe mum, fotaani wonde huunde fepindaande.
Ngardiigu moƴƴu ina ɗaɓɓi lelnugol peeje, woni ñalɗugol e kiisagol yiyannde, wondude e peesondiral ko dañetee heen e ko waasetee heen. Ɗowde leydi e nder oo sahaa gudduɗo mo aduna men hannde fettotoo nder mum hankadi oo, ina noddi jahdingol duumingol reentaare e hakilantaagal. Ardoraade tan yiɗde mum, tawi wallinoraaki nuunɗal, nattii aaɓnaade. »
——————————–
Ahmed wul Abdallaahi woniino Jooɗaniiɗo keeriiɗo Koolaaɗo Kuuɓal Fedde Ngenndiije Dentuɗe to Afrik hirnaange, to Somaali, e to Burunndi. O woniino kadi kalifu (jaagorgal) kalfinaangal geɗe caggal leydi hakkunde 1979-1980 (njiimaandi Haydalla). Hannde ko kanko ardii nokku biyeteeɗo Centre-4S (Centre des stratégies pour la sécurité Sahel Sahara) jooɗiiɗo e Nuwaasoot.


text:
« Haɗi noppi mawnude ko ñalnde kala ina nana ko meeɗaa nande ! » : Ko Mammadu Mali, lollirɗo Kamarel wiyi noon. Iih, jooni noon ko addi ɗum ɗoo? Ko addi ɗum koo, so mi haalii, on njaɓataa ! On meeɗii nande funeeɓe ɓe njiidaa baaba? Ahaa, ina waɗa, walla nii waɗii? Hol toon? To Amerik, wuro ina wiyee New Jersey. Wonaa minen kaali, haali ɗum ko jaaynde wiyeteende New York Times ñalnde 7 mee 2015.
« Haɗi noppi mawnude ko ñalnde kala ina nana ko meeɗaa nande ! » : Ko Mammadu Mali, lollirɗo Kamarel wiyi noon. Iih, jooni noon ko addi ɗum ɗoo? Ko addi ɗum koo, so mi haalii, on njaɓataa ! On meeɗii nande funeeɓe ɓe njiidaa baaba? Ahaa, ina waɗa, walla nii waɗii? Hol toon? To Amerik, wuro ina wiyee New Jersey. Wonaa minen kaali, haali ɗum ko jaaynde wiyeteende New York Times ñalnde 7 mee 2015.
Ɗum ardi ko debbo gooto funii e lewru saawiyee 2013 to leydi Amerik. Ndeen o funiima, o ɗaɓɓi e “baaba” mum funeeɓe ɓee nde ñaamninta sukaaɓe “mum”. To Amerik noon, ko ñaawoore yamirta ko wayi noon, kono ko maa yenanee wonde biyaaɗo ko kam jeyi ɓiɗɗo oo, ko kañum tigi jeyi. Ɗumɗoon noon ko maa waɗee ko wiyetee “hoolkiso ADN” koo. Ngoon hoolkiso noon fuujotaako. Nii woni ñaawoore yamiri ngoon hoolkiso. Hoolkiso ngoo feeñnini wonde mo debbo oo joopii woni baaba mum funeeɓe ɓee, jibini heen tan ko dewel gootel (ko funeeɓe rewɓe), goɗngel ngel, ko goɗɗo woni baaba mum. Ɗum noon, mo debbo oo tuumnoo oo, ñaamninta tan ko heen gootel.
Hol no ɗum wonirta ? So eɗen ciftora, e tonngoode Fooyre Ɓamtaare 123 (suwee 2014) en kollitiino wonde funeeɓe ina mbaawi seertude toɓɓe, woni gooto heen fof ko toɓɓere mum bannge. Ɗuum woni funeeɓe fuunti funeere. Ina seerti e funeeɓe ummiiɓe e toɓɓere wootere, fecciinde ngam rokkude pittaali ɗiɗi (funeeɓe goonga e goonga). Jooni noon, so debbo jotondirii e worɓe ɗiɗo e nder yontere wootere (eɗen moolii heen Alla), ɗuum ina waawi heɓtaade ɗum, sibu kañtulol gorko ina waawi wuurde e raŋŋeere debbo fotde balɗe joy. “Ɗum noon kañtuli ɗiɗi ceertuɗi ɗo ummii (heen gootol fof ko gorko gooto jeyi ɗum) ina mbaawi fiitinde ɓoccoode ɗiɗi ceertuɗe ummiiɗe e oon debbo : woni funeeɓe seertuɓe baaba njibinee heen. Ɗuum ina anndanoo sibu e nder defte cellal, ɗum maandinirtee ko natal tigguuji ɗiɗi, daneejo e ɓaleejo. Ɗum heewaani noon, sibu e nder 13 000 reedu funeeɓe fof, ko laawol gootol ɗum waɗata”, e wiyde annduɓe ɓee.
Bookara A. Bah
- Funeeɓe “goonga e goonga” ko funeeɓe ummiiɓe e “toɓɓere” wootere. Oɗon nganndi, aadee fuɗɗortoo ko wonde toɓɓere ummiinde e jillondiral (dentondiral) kañtulol gootol (gorko) e ɓoccoonde wootere (debbo). Ko ndeen toɓɓere sowotoo wonta heɗɗere haa wonta neɗɗo. Ina waɗa sahaaji, e kaawisaaji Alla, so toɓɓere ndee sowiima gootol tan, feccoo wonta toɓɓe ɗiɗi ceertude, walla tati … heen toɓɓere kala wonta neɗɗo : ɗuum woni funeeɓe goonga e goonga njibinee heen (funeeɓe ɗiɗo walla tato…). Ɓeen funeeɓe noon, maa wonii kam en fof ko rewɓe, maa wonii kam en fof ko worɓe, (toɓɓere adannde ndee toɓɓanoo ko debbo tan walla gorko). Ɓeen funeeɓe njiidi “kaɓirɗe ndonaandi” (matériel génétique) tawde ko kamɓe njiidi toɓɓere. To bannge tagoodi, seerndude ɓe weeɓaani. Ko nehdi e humpitooji e ngonkaaji nguurndam tan kadi ceerndata geɗe maɓɓe seeɗa.
- Funeeɓe “Fuunti funeere” walla “funeeɓe fuunti” ko rennduɓe reedu wooturu, kono tawa gooto e maɓɓe fof ko toɓɓere mum heeriinde (pottital kañtulol gorko e boccoonde debbo). Won ko ɓe ndenndi haa heewi, sibu ko ɓe yumma gooto e baaba gooto (ko woowaa), kono “kaɓirɗe maɓɓe ndonaandi” won ɗo seerti. Ɓeeɗoo nii, eɗen mbaawi wiyde tan ko ɓe giƴiraaɓe. (Ko ɓe saawdaaɓe laawol gootol, njibidinaa).


text:
Ňalaande ɗemɗe neeneeje, ɗemɗe ɗee ina poti ɓosde no feewi, leydi fof ɗemngal koɗal waasa faweede e dowu ɗemngal neenewal – leydiwal e nderu leydi mu, tawde ɗemngal koɗal ngal won to ngal woni neenewal – leydiwal.
So ɗuum ɓennii limoore 0 hol no haaniri wiyeedeɓe ɗemngal pulaar tawa ko wiyannde yahdunde ko 0 woni ko, tawa wonaa gooto fof tan na haalira no woowiri walla no nanirnoo ceerno mum ina haalira ni ko aldaa e Ƴeewtaare e wellitaare.
Limre – limoore maandinaande fuɗɗii ko e « 0 » ɓolum – mehum.
Won wiyooɓe ndiga – dara – kowal, kono noon ɗemngal ngal ina foti daňde galle rutto tawa konngi bayɗi noon fof ko ɗoon tafetee caree e renndo ngo, ko wayi no kaalirɗe ɗemngal ngal e kala – kala maggal, tawde hannde ɗemngal ngal yiytondirii hay gooto hannde waalaani ladde, gila aadamaari haa tooroori nanal e ňaamal tiinde e geenol, fof hannde yiytondrii heɓtondirii anndondirii(gooto fof heɓtinii goɗɗo oya)
Ko yowitii e « 0 » nde tawnoo haalannde na woowiree no woniraani.
So en teskiima « ndiga » ɗesata wayde kono huunde memotoonde ni, sabu heewi haalireede ko ; o daňaani hay « ndiga » waɗde ko daňetee ko, ko kanum wiyetee « ndiga.
Kadi won wiyooɓe 0 « kowal » kowal kadi wayata kono won ko howaa ɗoon haa waawi wiyeede kowal walla kowol.
So tawii ko 0 « ɓolum – mehum » ko baasal daňeede baasal taweede e mum huunde, ko ɗuum ɗoon wiyetee ɓolum – mehum : nduu suudu ko ɓoldu – fawru nduu ko mehru, ndu alaa hay dara, ndu alaa hay ndiga, kala ko tawaa e nderu suudu ndu ko ɗuum woni dara walla ndiga, so alaa ko tawaa e nderu suudu ndu, ndeen suudu ndu wiyetee ko ɓoldu – mehru.
Howde nde eɗen nganndi iwdi mum, ko taarnude ko wayi no kooce e ngesa mum, walla hoɗorde mum, e oon sahaa noon yimɓe mbaɗatnoo tan ko taarol murlol, ɓe mbaɗataano taarol ngol ceŋe 4 potɗe, kono howde nde ina gasa tawa firaani tan gallol taarol murlol, gallol ngol kala no ngol mbaydorii ko ko howaa tan haa wonaa ɗo neɗɗo welaa fof naatira.
Ɓolum mehum ɗesi wayde kono jammoore ni :
ɓolum
kesum
danejum
uurɗum
mehum.
Idrissa kah


text:
Al Hajji Umar Bonngoo, jibinaa ko e hitaande 1935, saŋkii ko ñalnde 8 suwee 2009. Kanko woni persidaa ɗiɗmo leydi Gabon. O heɓi laamu ko ñalnde 2 desammbar 1967. O wiyetenoo ko Albert Bernard Bonngoo hade makko tuubde e hitaande 1973. O jeyanoo ko e leñol biyeteengol Bateke e Obamba. O waɗi jaŋde makko leslesre e hakkundeere ko Konngo, hade makko waɗde sarwiis militeer. Nde o yalti heen o naati e sarwisaaji sekere Farayse, caggal ɗum o tawtoyi Leon Mba jogorɗo wonde persidaa Gabon.
Nde Gabon heɓi jeytaare mum o waɗaa cukko hooreejo leydi, junngo ñaamo Leon Mba, hade makko lomtaade ɗum nde saŋkii e hitaande 1967.
E duuɓi 42 ɗi o ardii ɗii fof, demokaraasi ƴellitaaki no feewi e leydi he, ina fullee heen tan, hay so tawii, e hitaande 1970, leydi ndi yuɓɓinii yeewtere ngenndiire ngam sompude heewpartiyaagu (multipartisme). E hitaande 2004, o ɓeydi innde baaba makko e innde makko, o waɗti wiyeede Umar Bonngo Odimmbaa. Ñalnde 27 noowammbar 2005 o toɗɗitaa e gardagol leydi ndi (79,18% daande).
Jom suudu makko biyeteeɗo Edit Sasu Ngeso, afo Denis Sasu Ngeso, saŋkii ko ñalnde 14 mars 2009, ina yahra e duuɓi 44.
Umar Bonngo sellaano gila 11 mee 2009, kono o safroyaa ko to Espaañ. Ina sikkaa haɗi mo naweede Farayse ko sabu yooɓtoreede mo jogaade toon jawdi ndi laaɓaani.
Nde biyeteeɗo Jacques Foccart waɗaa kuuɓal Elysée kalfinaangal kafeejo Afrik e Madagaskaar, hakkunde 1960 e 1974, Bonngoo jokkondiri e hoohooɓe Faryse heewɓo, ɓe ngoni sehilaaɓe no feewi, ko ɗum tagi mawɓe Farayse ɓee kala njaɓɓiima mo to Elysée, gila e Georges Pompidu, Valéry Giscard d’Esteing, François Mitterrand e Jacques Chirac, haa yettii Nicolas Sarkozi nde woni e kampaañ gardagol leydi, hay Jean-Marie Le Pen.
Sarkozi noon, nde toɗɗaa hooreejo leydi tan, ɗoon e ɗoon noddi mo, yetti mo sabu «wasiyaaji moƴƴi» ɗi o rokkunoo ɗum. O yamiri kadi guwarnama makko fof yo yetto Bonngoo, salmina ɗum, salmina mawɗo « yiɗɓe Farayse ». Lebbi ɗiɗi pawtii heen, ñalnde 27 mee 2007, Sarkosi ari Gabon, ina addori «kadoo» mawɗo, sibu yontere ko adii ɗum, Farayse yaafiima 15% (hedde jeegoɓal) ñamaande rewatnoo Gabon.
Gabon ina jogodii e Farayse kaɓɓondire, won heen ko caaktaaɗe, won heen ko cuuɗaaɗe, to bannge militeer. Bonngoo wiyi : «Afrik ɗo Farayse alaa, wayi ko no oto mo alaa sofeer nii. Farayse ɗo Afrik tawaaka, wayi ko no oto mo alaa isaas nii».
Senaa Amerik umminii wiɗto ngam anndude ngalu Bonngoo jogii to Amerik. Ngoon wiɗto millii nguun ngalu fotde 130 miliyoŋ dolaar (fotde 35 miliyaar ugiyya).
E saawiyee 2008, jaaynde wiyeteende Le Monde bayyini doggol ngaluuji tuumaaɗi waasde laaɓde ɗi Bonngoo jogii to Farayse : 33 galle e hotel (fotde 150 miliyoŋ oroo, woni hedde 60 miliyaar ugiyya). Hannde o, ko ñaawirɗe leydi Farayse ngoni e wiɗtude iwdi nguun ngalu, tee ɓe mbiyi ngoon wiɗto ko jokkungo.
Bonngoo ina ɗacci ɓesngu : omo jogii ɓiɗɗo ina wiyee Aali Bonngo, gonɗo kalifu konu Gabon e ɓiɗɗo debbo ina wiyee Pascaline, jom jaŋde toownde kam toppitii geɗe makko to persidaas to, resi ɗum ko Paul Toungui, kalifu jokkondiral leydi ndi.
Jooni noon, ɓayri Bonngoo saŋkiima, hol jogorɗo lomtaade mo ? Innde Aali Bonngoo ina haalee heen, innde esiiko (Paul Toungui) ina haalee heen, innde Jean Ping, gardiiɗo Goomu Kisal Dental Afrik, ina haalee heen … Heddii ko Gabonnaaɓe ngona e duwaade hoto ko heɓtinoo Koddiwaar ko, heɓtaade ɗum en. Yo Alla wallu ɓe e deeƴre, ha ɓe taƴta ngal daawal.
Bookara Aamadu Bah


text:
Xamol
Jooni mi nuzzinii e Yeesu …maa noye?
Nooto
Barkeeje! A havvi a waylii ngeendam maaza! Teema a xama, “Jooni maa noye? Noye puzzinay-mi yaadu am e Jawmiraawo?” Zate jowi limtaaze to les sappete dow Baybul ko wi’i. To woodi ko xamata nder yaadu maaza, kusu yilla hello www.GotQuestions.org/Fulfulde.
1. Tabbitin a faamii Kisndam.
1 Yohana 5:13 wi’i-en, “Mi winndan-on kuuje ze’e onon nuzzinve e innde Vizzo Jawmiraawo ngam anndon on ngoodi ngeendam nduumiizam.” Jawmiraawo e yizi paamen ko woni Kisndam. Jawmiraawo e yizi mbi’en nder hoolaare tabbas en seetaave. Sezza ni, en ndartu haalaaji semmbizzi dow Kisndam:
(a) En fuu en ngoodi junuubaaji. En fuu en mettinanii Jawmiraawo (Ruumanko’en 3:23).
(b) Ngam junuubaaji meezen, haandi eltee-en elto senndeeki e Jawmiraawo haa foroy (Ruumanko’en 6:23).
(c) Yeesu maayi dow kuroswal ngam yova elte meezen ze junuubaaji meezen (Ruumanko’en 5:8; 2 Korintiyanko’en 5:21). Yeesu maayu ngam meezen, eltee meezen hooti dow Maako. Fintuki Maako hollii mayde Yeesu hexanii’en njobdi junuubaaji meezen.
(d) Jawmiraawo hokkii moye fuu yaafuye e kadin Kisndam dow fuu nuzzinve e Yeesu – e ve koolii mayde maako zum niobdi junuubaaji meezen (Yohana 3:16; Ruumanko’en 5:1; Ruumanko’en 8:1).
Kanka woni lilal Kisndam! To ni a vilii nuzzinki maaza dow Yeesu Almasiihu kanko woni ceetoowo maaza, to a Kisndamama! Junuubaaji maaza fuu njaafaama, kadin Jawmiraawo alkawii zaccataama malla yejjite (Ruumanko’en 8:38-39; Matta 28:20). Anndutu, Kisndam maaza tabbitii to Yeesu Almasiihu (Yohana 10:28-29). To resii e goonga dow Yeesu tan woni ceetoowo maaza, a miijataako wi’uki a wonnday e Jawmiraawo to dow haa foroy!
2. Hevu haykaliiru hollitooru Baybul
Taa hoositir haykaliiru zum maadi tan. Haykaliiru zum yimve ven. Zum huunde kimminiinde nuzzinve e Yeesu Almasiihu tawtootira. Kanjum woni daliila makka ka wazuki haykaliiru. Jooni nden a nuzzinii e Yeesu Almasiihu, e min semmbizine njaha haykaliiru dariindu dow Baybul e to ngonza nden molda e pastaajo on. Anndin-mo nuzzinki maaza kesi dow Yeesu Almasiihu.
Daliila zizava ka haykaliiru woni Baybul hollitee. E non mbaawata naftira umrooje Jawmiraawo dow ngeendam maaza. Faamuki Baybul zum mavvitirgel laataaki nder ngeendam keewuzam zam kiristaaku. 2 Timooti 3:16-17 e wi’a, “Fuu defte zum poofze Jawmiraawo ngam non ze nafay to hollutuki, foozuki noppi, wo’’inki e ekkitinki mboozeengi, heva nezzo mo Jawmiraawo siryoto boozzum ngam wazuki kuuze boozze fuu.”
Daliila haykaliiru tatava woni dewal. Dewal woni yetuki Jawmiraawo dow ko O wazanni ma! Jawmiraawo seetake-en. Jawmiraawo e yizi-en. Jawmiraawo e hokka-en. Jawmiraawo reenata-en kadin tokkina-en. To noye wazata ndenen ngettataa-mo? Jawmiraawo yo ceniizo, mboozeengi o mari, o enziizo, o jurminoowo, nden o fuu barke o woodi. Ruuya Yohana 4:11 anndinii, “A hewtii, Jaagorzo amin, Jawmiraawo amin, njavaa yettoore e manngu e teddungal,ngam aan tagi fuu tageefu, e kadin baawze maaza ze tagiraa nden e ze ngeeza.”
3. Resu wakkati nde weeti fuu nde numata Jawmiraawo
Zum huunde kimmniinde nezzo resa wakkati nde numata Jawmiraawo nde weeti fuu. Wovve e mbi’a wakkatiire nde’e “wakkatiire de’’eende .” Wovve e mbi’a-nde wakkatiiire “dewal,” ngam nde wakkatiire nde ndesan-en ko’e meezen tan ngam Jawmiraawo. Woove e vuri yizki ngaza non subaka fuu, wovve boo e vuri yizki future fuu. Naa innde nden wanni, malla wakkatiire subtuza. Ko vuri ni tawee a darnii wakkatiire ngam aan e Jawmiraawo tan. Zume wazetee wakkatiire subtanzaa Jawmiraawo?
(a) Do’a. Do’a zum wolduki e Jawmiraawo. Wi’u Jawmiraawo ko wannu ma e gacce maaza. Tora Jawmiraawo hokke xoyre e rentaare. Tora Jawmiraawo hokke ko ngizza. Wi’u Jawmiraawo no ngizirzaa-mo e kadin yettoore maaza dow ko o wazata ma. Kanjum woni ko do’a saawi.
(b) Jannguki Baybul. To hawtii e ekkitinneki Baybul nder haykaliiru, Janngirde Alat, e/malla jannguki Baybul – doole maaza aan ma ngazaa ka jannguki Baybul e hoore maaza. Nder Baybul e woodi fuu ko ngizza wallutu-ma ngazaa ngeendam voociizam zam Kiristaaku.E nde saawi deenol Jawmiraawo to tokkirki fii e dabare, no anndirta baawze Jawmiraawo, no ekkitinirta wovve, e no aawirta kulol Jawmiraawo nder muum. Baybul yo Haala Jawmiraawo to meezen. Baybul zum deftere Jawmiraawo hollitoore zate no nezzo tokkirta ngeendam muum ngam welnana Jawmiraawo nden mbelnanen ko’e meezen.
4. Wonndu e wallayve ma semmbizinaa diina maaza
1 Korintiyanko’en 15:33 e wi’a-en, “Taa javu selnezaa: “Woonduki e halluve e woona ngikku mboozngu.’” Nder bigeeje zuuzze Baybul e waggine dow daavol himve “halluve”dow meezen. To a wonndi e wazoove junuubaaje ve mbaaway raavaki ma amma nannda e mavve. Ngikku ve ngonndu’en l “njabtay” –min ma. Ngam majum zum warti huunde kimmniniinde nezzo tawree yizve Jawmiraawo kadin e ve tiizani-Mo.
Hevu gixoroowo malla kamve zizo nder haykaliiru maaza, ballitayzo ma kadin o semmbizine (Ibiraaninko’en 10:24). Wi’u higoraave maaza annditine dow haala wakkatiire de’’aare maaza, kuuze maaza, e tokkuki laawol Jawmiraawo. Xamu-ve ve mbi’e ko mbi’izaa ve mbi’e. Naa zum wi’I sakkina higoraave maaza fuu ve anndana ka Jaagorzo Yeesu kanko seetotoove. Anndin-ve dow Yeesu waylii ngeendam maazangam non a wazataa ko mboowunozaa wazki. Tora Jawmiraawo mavvitane laawol yewtuduki e higiraave maaza dow Yeesu.
5. Ngazanezaa Baptismam.
Yimve zuuzze paamaayi ko woni baptismam. Kalimawol wazaneeki baptismam hollii suuwee nder ndiyam. Baptismam zum zatal wi’uki to yaasi nuzzinii e Almasiihu e niyya tokkuki-Mo. Suuwaaki suuwotoo nder ndiyam hollii tagu javii uwidaama e Almasiihu. Sarde wurtoto ndiyam zam e holla bano sarde Yeesu finti. Wazaneeki baptisma hollii a javii mayde Yeesu, uweeki maako, e fintuki Maako (Ruumanko’en 6:3-4).
Baptismam Kisndamtaako ma. Baptismam lootataa junuubaaji maaza. Baptismam zum laawol needi, holla to yaasi nuzzinol e Yeesu woni ceetoowo. Baptismam zum huunde tilimnde ngam zum laawol needi – anndina to yaasi nuzzinol muum to Almasiihu e kadin daranoo dow Maako. To aa yizi ngazanezaa baptismam, wolwan pastaajo.
English
Jooni mi nuzzinii e Yeesu …maa noye?


text:
Ɗerol Pol yahde he himɓe
Efeesu
Habaru dow ɗerol ngool
Pol, wakkati uddanoo nder huɓeere *Rooma ngam omo waajoo *Habaru lobbo filla dow Iisa *Almasiihu winndii ɗerol ngool yahde he himɓe Efeesu.
Nder maggol, o haali arannde nii dow ko Alla hiɗi waɗude ngam hawrude ko tagaa fuu, ko tawaa dow e ley, o waɗa *Almasiihu ardiiɗo majjum. O holli ko Alla *Baabiraawo, Iisa *Almasiihu he *Ruuhu Alla fuu no go'o. O haali dow no Alla suɓori himɓe mum, he no hakke maɓɓe njaafiraa. O haali dow no ɓe ndimɗiniraa he maccangaaku hakke daliila Iisa *Almasiihu. O haali duu dow no *Ruuhu Alla tabbitiniri amaana Alla mawɗo.
O eelii himɓe Alla, ngarta go'o nder goonɗinol Iisa *Almasiihu, goonɗinol duu warta goonga nder jonnde nde ɓe tawaa nder mum fuu. Nder binndol ɗerol ngool, Pol nawtorake banndi keewɗi ngam hollude himɓe Alla ngarti go'o nder kawtal mum'en he Iisa *Almasiihu. Misaali, goonɗinɓe Iisa no nanndi he ɓanndu, Iisa *Almasiihu woni hoore mayru. Nden o wi'i, iɓe nanndi he nyibdi, Iisa *Almasiihu duu woni bonjariyal mayri. Naa iɓe nanndi he debbo kaɓɓanaaɗo mo Iisa *Almasiihu woni gorum.
Ko winndaa nder ɗerol ngool :
Cannooje (1.1-2)
Barke keɓeteeɗe daliila Iisa Almasiihu (1.3–3.21)
Mbuurnam kesam nder kawtal Iisa Almasiihu (4.1–6.20)
Baynodirol (6.21-24)
1
Cannooje
1 Miin Pol mo, Alla suɓii, waɗi lilaaɗo Iisa *Almasiihu winndani on ɗerol ngool, onon himɓe Alla tawaaɓe nder Efeesu, wattuɓe hoolaare mum'en he Iisa *Almasiihu. 2 Alla *Baaba meeɗen he Iisa *Almasiihu Joomiraawo meeɗen kokka on jam he moƴƴere.
Barke keɓeteeɗe daliila Iisa Almasiihu
3 Jettooje ngoodani Alla, *Baaba Iisa *Almasiihu Joomiraawo meeɗen. Alla mo nder kawtal meeɗen he *Almasiihu, jippini dow meeɗen iri barke fuu taweteeɗe hakkune beɗi kammu ɗe *Ruuhu makko hokkata. 4 Daliila kawtal meeɗen he Iisa *Almasiihu waɗi fadde duuniyaaru tageede, Alla suɓii en, wartiri en feere ngam hoore mum, waɗi en ɓe ngalaa fuu feloore yeeso mum. Alla no hiɗi en waɗi 5 o hoddiri illa arannde, laatoɗen ɓiɓɓe makko daliila Iisa *Almasiihu. Ɗum wonnoo muuyɗe makko, ɗum duu woni ko weli mo. 6 Ndenne en njetta mo, teddinen mo ngam moƴƴe makko mawɗe ɗe o hokki en daliila Ɓiyiiko korsuɗo. 7 Ɓiɗɗo mo har ƴiiƴam mum ndufaaɗam, ɓiɗɗo mo nder kawtal meeɗen he mum, ndimɗinaɗen, hakkeeji meeɗen njaafaa. Alla waɗii ɗum fuu ngam moƴƴere makko no mawni sanne. 8 Moƴƴe ɗe Alla hokkata en ngalaa keddi, o hokkiri en ɗe hikmaaku he anndal kuuɓungal. 9 O wannginani en sirri makko, siri cuuɗiiɗo, siri belɗo mo, mo o nufi illa arannde humnirde har *Almasiihu. 10 Ko Alla nufi woni : Nde nii wakkati oon waɗi, o hawran huune fuu ko woni dow he ko tawa ley, o waɗa *Almasiihu hooreejo majjum.
11 Nder kawtal meeɗen he Iisa *Almasiihu, Alla hokki en mbaka mo o fodani en, ngam o suɓake en illa arannde nder siri makko. Omo tabbintina huune fuu no o hiɗiri ɗum he no o muuyiri ɗum. 12 Ndenne, enen artuɓe ngatti tammude mum'en fuu he *Almasiihu, en njetta Alla teddinen mo. 13 Onon duu, wakkati kettiniɗon *Habaru lobbo, habaru goonga e goonga oo, habaru gaddanɗo on kisinam, on ngartii himɓe Alla. On ngattii hoolaare mooɗon he *Almasiihu, Alla duu fiyi haatimiire *Ruuhu mum dow mooɗon, *Ruuhu Ceniiɗo mo o fodaniino on. 14 *Ruuhu Ceniiɗo oo woni mbaka meeɗen arano nder ndonu ngu keɓoyten to Alla. Nyannde fuu ndimɗinaɗen he gaɗol ko boni, en njoddoto he makko. Ndenne en njetta Alla, teddinen mo.
Yettoore e du'aa'u Pol
15 Illa ko keɓumi habaru no ngoonɗinirɗon Iisa Joomiraawo meeɗen, he ko nanumi hidde nde ngoodanɗon goonɗinɓe mo, 16 illa ndeen, wakkati fuu mo ngaɗanmi du'aa'u, miɗo yetta Alla ngam mooɗon. 17 Miɗo eela Alla Iisa *Almasiihu Joomiraawo meeɗen, *Baabiraawo Jom teddungal hokka on *Ruuhu mum, Ruuhu oon janngina on hikmaaku he laawol taykaaki. O holla on laawol anndude mo no wooɗiri. 18 Miɗo eela Alla uddita ɓerɗe mooɗon heɓa paamon tammude nde o hokki on wakkati o noddunoo on. Paamon duu no ɗuuɗirka he wodde ndonu himɓe makko poti. 19 Miɗo eela Alla uddita ɓerɗe mooɗon heɓa paamon baawɗe ɗe o itti ngam wallude en, enen dekuɓe tammude mum'en dow makko ngalaa walde. Baawɗe ɗe o itti 20 ngam wallude en, kanƴe o wattunoo o ummintini Iisa *Almasiihu he maayde. O ƴencini mo, o joƴƴini nyaamo makko hakkune beɗi kammu. 21 Ndenne, *Almasiihu no heedani huune fuu dow, nde laamu non naa nde semmbe gom non, nde ardiiɗo non no semmbe mum foti fuu. Innde fuu hokketeene, innde makko ɓuri ɗum. Kanko heedani ɗe dow nder duuniyaaru nduu, kanko duu heedanta ɗe dow nder duuniyaaru warooru. 22 Alla wattii huune fuu ley baawɗe *Almasiihu. Alla wattii mo o dawrana huune fuu, o waɗii mo hoore hawriine goonɗinɓe. 23 Hawriine goonɗinɓe woni ɓanndu *Almasiihu, inde heewi mbuurnam makko. Omo nder huune fuu, nokku fuu to ɗum tawaa.


text:
E nder ɗuum, so en ngartii e Pulaar e ngonka mum nder jaaynirɗe kese, haa arti noon e internet, maa en taw golle keewɗe no feewi ina padi en. Gaa gaa dalillaaji winndannde “hol ɗemɗe luutoytooɗe e internet ?” ndee rokki ɗii, dalillaaji goɗɗi, keewɗi na ngoodi, potɗi addande en daranaade naatnude no moƴƴi ɗemngal men e nder jaaynirɗe kese, haa arti noon e internet.
E nder ɗuum, so en ngartii e Pulaar e ngonka mum nder jaaynirɗe kese, haa arti noon e internet, maa en taw golle keewɗe no feewi ina padi en. Gaa gaa dalillaaji winndannde “hol ɗemɗe luutoytooɗe e internet ?” ndee rokki ɗii, dalillaaji goɗɗi, keewɗi na ngoodi, potɗi addande en daranaade naatnude no moƴƴi ɗemngal men e nder jaaynirɗe kese, haa arti noon e internet.
Eɗen etoo, e ndeeɗoo winndannde sifaade ngonka ɗemngal Pulaar e nder internet, haa teeŋti noon e jaayɗe Muritani e Senegaal. Waɗi noon, jaayɗe njeyaa ko e geɗe ɓurɗe waawde laynude ɗemngal, haa teeŋti noon hannde, e jaaynirɗe kese ɗee. En ɓuraani teeŋtinde yerondirde Pulaar e ɗemɗe goɗɗe ɗee, kono ko ƴeewde ko woodaa, e wasiyaade moƴƴinde ɗum e ballaade ko ɓuri ɗuum.
E sifaa kuuɓtodinɗo, Pulaar ina haalee e denndaangal rajooji e teleeji leydi Muritani, hay so tawii noon waktuuji mum ko seeɗa so ƴeewdaama e ɗemngal Arab. Eɗen cikki tan alaa rajo walla tele gonɗo e leydi Muritani, mo haalataa Pulaar hay so seeɗa. Heddii ko waɗde feere mbele ko yawetee koo ina ittinee, woni waɗee ñamri (loowdi) moƴƴiri, wallita ɗemngal ƴellitaade e waɗde feere mbele jeewte ɗee ina ɓeydoo juutde e heewde. To oon bannge, eɗen teskoo heen tan, caɗeele to bannge kelmeendi, sibu, wonande geɗe ɗe ngalaano e ɗemngal men, gooto kala fentat bannge mum no wiyrata. So jaaynooɓe ɓee kadi keblanooma to bannge jaaynugol e binndol ɗemngal ngal, ina gasa ɗum ɓeyda ñamri e faayiida emisoŋaaji ɗii. Ko kumpti-ɗen wonande leydi Senegaal, jaayɗe ngenndiije ɓurɗe teskinde ko RTS e 2STV e TFM. Rajooji noon ina keewi toon, kono ko yaltinta heen Pulaar heewaani.
E mbaadi kuuɓtodinndi, eɗen njawi geɗal Pulaar e jaayɗe ɗee fof, Muritani haa Senegaal, haa teeŋti noon kadi to Senegaal.
Jaayɗe kaayit keewaani. Ko tin-ɗen wonande jaayɗe binndaaɗe, ko Fooyre Ɓamtaare ina woodi e Muritani. En tinaani hono mayre to Senegaal walla e leyɗe goɗɗe ɗo Pulaar/Fulfulde haaletee.
To bannge Internet, ko idii fof, en mbaawaa dottude keerol, no mbaɗiran-ɗen rajo e tele nii. Kono maa en eto ƴeewde hol ko woodi heen tawi gollaa heen ko ummoraade e leydi Muritani e Senegaal. Internet ko huunde yaajnde no feewi sibu toɗɗii ko denngaangal ɓoggi e masiŋaaji jokkondirɗi e nder winndere hee : ordinateeruuji, alluwon, telefonaaji cinndeteeɗi, walla masiŋaaji ko ɗi mbaawi wonde fof, baawɗi jokkondirde e goɗɗi. To oon bannge Muritaninaaɓe e Senegaalnaaɓe ina njeyaa e ɓurɓe softude to bannge jokkondire e ɓatakeeji (iimeeluuji), firooji topirɗe, walla kuutoragol laylayti (yeru facebook woni ko e fireede e Pulaar). Ko ɗuum nii waɗi, e ɓetirgal ɗemɗe biyeteengal Ɓetirgal Calvet wonande ɗemɗe winndere, ko Pulaar (Fuuta Tooro) heedi yeeso pulfule keddiiɗe ɗee kala. E nder ɓetirgal ELAN wonande ɗemɗe Afrik, ko Pulaar ardii ɗemɗe Afirik keddiiɗe ɗee kala sibu, ko nii ɗum wayi heen : Engele, Farayse, Arab, Fulfule/Pulaar, Swaahili, Hawsa, Español, Arab Misra, Purtugeec, Mandeŋ, Yuruba, Igbo, Soto… Ndaa ɓetirgal ngal ina teskii no feewi naatgol ɗemɗe ɗee e nder internet. To bannge lowe internet, Muritaninaaɓe ina njeyaa e ɓurɓe waawde wuurnude lowe pulaar nder internet. E kitaale 2008 haa hedde 2013, lowe pulaar keewɗe cosanooma, kono yoga heen nguuraani, majjii menndeŋ. Lowre internet “pulaar.org” ina jeyaa e lowe pulaar ɓurɗe wuurde hannde. Nde sosaa ko e hitaande 2007. So wonaa kayre ko “peeral.com”, “misiide.net”, “pulaagu.com” (wayrii yolleede binndanɗe gila desaambar 2014). Ɗum jiidaa e lowe tokoose walla binndanɗe pulaar ɗe Muritaninaaɓe heeriiɓe caaktata e internet, gila e facebook haa e Google walla goɗɗi… Ko jiidaa e ɗuum ko rajooji internet : ɗiin kadi darnde mum en ina maantini. Coftal ngal haaɗaani toon tan sibu eɗen njogii koyngal to “Wikipedia” ɗo puɗɗi-ɗen yollude huunde e binndanɗe… Walla kadi e firooji mbaɗatno-ɗen gila 2008 to lowre mozilla.locamotion.org/ff yantude e doggol firooji Google-e-pulaar, firooji gollirɗe keeriiɗe (Spip, WordPress, Drupal …), walla Goomu firo ɗoo e Nuwaasoot…
Ina gasa wooda ko njejjit-ɗen walla wooda ɗo njuum-ɗen, kono eɗen cikki tan ngonka Pulaar e nder jaaynirɗe kese woɗɗaani ko haalaa koo. Heddii, ko e yonta hannde oo, en mbaawaa teeɗanaade ɓamataare ɗemngal men tawa en ndaraaki naatnude ngal e geese (Internet) e waɗde feere mbele ngal daña jaaynirɗe ngal heerorii, woni, e yeru, teleeji e rajooji tawa ko kanngal ɓuri doolnude heen.
Bookara Aamadu Bah


text:
Home -- Fulfulde -- Perform a PLAY -- 022 (Chariot of fire to heaven 7)
22. Fii Maker yiite on ka aljanna 7
Hara hiɗa maanditii kadi fii ɗaååere nde annabi Iiliya ɗaååi nden ko mi yewtayno maa kon neeåaali? No o wirnori non ko gundoo.
Fillotooɗo : Ko annabi Iiliyaasa wonunoo weldiɗɗo makko åurɗo hiååaade on. Hara hiɗa anndi ko honto annabi Iiliiya woni?
Iliyaasa : "Hii-hii, miɗo anndi."
Fillitotooɗo : Hiɗa nandi e malaaɗo. Miɗo humpaa fota.
Iliyaasa : "Miɗo maanditii fota ko honno Iiliiya ittiri burmuusu mun on ado o ýentude. Mi angisii yaadugol e makko. O faalanooka yo mi yahu, kono mi jaåanaali mo. Ka hoore laawol, men fotti e annabaaåe landiiåe åen ngal landal ɗoo : Hara hiɗon anndi wonde ko ñallal sakkitiingal ngal ko annabi Iiliiya wondata kon e maååe?"
Fillitotooɗo : Hara a weltaaki fii kon ko nanuɗaa fii mun?
Iiliiya : "Hari mi anndaa, mi yeetike åe wondema hiåe haani tun deƴƴinaade. Men yaarii ka åuri e woɗɗude hella hirnaange. Åay men hewtii Yurdayniwol, men yi'aali pon e cenɗe ɗen fow. Onsay Iiliiya ýetti burmuusu makko on, o ñobbi mo, o woppi ndiyan ɗan. Anditee! Ndiyan ɗan senditii ka tumbo, men lumbi, leydi ndin no yoori."
Fillitotooɗo : Hara ɗun ko goonga?
Iliyaasa : "Hii-hii, hari miɗo ɗon! Miɗo ŋalɗi fii mangu e bawgal Alla ngal, e fii ko o waɗi kon kaawakeeji hawniiɗi rewrude e yimåe lo'uåe. Fewndo ko men lumbaynoo, men yewtidi fii Alla. Onsay ko ŋalɗini waɗi. Immorde ka kammu, maker e pucci wonduɗi e yiite ari. Miɗo ndaara ko annabi Iiliiya ýawata e on maker e nder ko kammu Alla ngun niååiti kon, mi woni e ŋalɗugol. Mi noddi mo, kono mi yiitaali mo han kadi. Alla ýentini Iiliiya dow wondude e ngal mangural ɗon."
Fillitotooɗo : Ko ɗun si gooto waawataa han kadi yiitude mo. Annabi Iiliiya, men weltike fii ko jaabiɗaa kon lande amen ɗen. Jiåi-liåi lanni.
Ko hasii kon, ko mayde nden woni lannoode ngurndan men ɗan ka aduna gaa. Kono menen, hittanaa men fota andugol ko honto e ko honde tuma e ko honno ngurndan amen ɗan lannirta, kono ko ka men fokkiti ton åawto mayde amen nden woni ko hittani men.
Annabi Iiliiya no wondi e Alla sabu o wuuridii e makko. Kitaabul Muggadasi on no yewti fii ɗun e oo ayaa ka windi ɗon ɗun ɗoo : Kala humondirðo e Åiððo on no mari ngurndan ðan. Kala mo humondiraa e Åiððo Alla on haray alaa ðan ngurndan (1 Yuuhanna 5 : 12).
Ka taariika hikkotooɗo, mi haalante ko honno Petruusu fuɗɗorii ngurndan mun ɗan hakkunde makko e annabi Iisaa.
Yewtooåe : Fillitotooɗo, Iliyaasa
© Copyright : CEF Allemagne


text:
Xamol
A hevii ngeendam nduumiizam?
Nooto
Baybul hollii zatal laavngal ngal ngeendam nduumiizam. Arannde, annden en ngazanii Jawmiraawo junuuba: "Ngam en fuu en ngazii junuuba en ndullii yerduye Jawmiraawo " (Ruumanko’en 3:23). En fuu en ngazii ko mettata Jawmiraawo, kanjum wazi haandi eltee’en. Nde ni junuuba meezen zi Jawmiraawo duumiizo ngazanzen-zi, nden kan eltoo nduumiingo hexanta’en. "Njobdi junuuba yo mayde, amma caahu Jawmiraawo zum ngeendam nduumiizam e laawol Yeesu Jaagorzo meezen " (Ruumanko’en 6:23).
Amma ni, Yeesu almasiihu, mo wazaayi junuuba (1 Biturus 2:22), Vizzo Jawmiraawo duumiizo warti gorko (Yohana 1:1,14) nden o maayi ngam yova aybe meezen. "Jawmiraawo holliri yidde Maako to meezen e ngo’ol laawol: enen ve junuubaaji, Yeesu maayi ngam meezen " (Ruumanko’en 5:8). Yeesu almasiihu maayii dow kuroswal (Yohana 19:31-42), o hoo’I elto ngo haandi ngazanee’en (2 Korintiyanko’en 5:21). Nyalze tati vaawo zon O finti (1 Korintiyanko’en 15:1-4), nihi hollii o jaalake junuuba e mayde. "Nder baawze Maako en ndanyaama nder yelo heso e laawol fintuki Yeesu " (1 Biturus 1:3).
E nuzzinol, doole meezen ngaylen numo meezen dow Almasiihu – kano O moye, ko O wazi, e ngam zume – ngam ceeta (Kuuze Nulaave 3:19). To en nuzzinii-Mo, yerdaaki mayde maako dow kuroswal ngam o yova junuubaaji meezen, en njaafeteeve nden keven alkawal ngeendam nduumiizam zam Dow. "Nde Jawmiraawo yizi duuniyaaru O hokki vizzo Maako tak ngam nuzzinzo e Maako lallataa amma o heavy ngeendam nduumiizam " (Yohana 3:16). "To a wi’I e hunndoko maaza, 'Yeeso e Jaagorzo,' nden a nuzzinii nder vernde maaza Jawmiraawo fintinii-mo, a hisay " (Ruumanko’en 10:9). Nuzzino tan nder kuugal Yeesu timmini dow kuroswal zum zatal goonga ngal ngeendam nduumiizam! "Ngam e barke kisnazaa, dow laawol nuzzinol – nden naa e baawze moozon, zum caahu tan ngu Jawmiraawo – naa e kuuze, ngam non walaa haala mantitaaki " (Efiisiyanko’en 2:8-9).
To a yizi java Almasiihu yo Ceetoowo maaza, ndaa do’a ngokka. Anndutu, do’oraaki do’a ka’a malla do’a fuu hisnete. Yerdaaki Almasiihu hisnete junuuba. Kanka ka’a do’a zum laawol holluki Jawmiraawo nuzzinol maaza to Maako nden ngettaa-Mo ngam ceeta O ceeti-ma. "Jawmiraawo, e mi anndi mi wazaniima junuuba kadin haandi mi eltee. Amma Yeesu Almasiihu hoo’I elto ngon dow muuzum ngam non to nuzzinii e Maako mi jaafeteezo. Mi yerdake e Maaza ngam mi heva ceeta. Mi yettii e barke Maaza cemmbizze e yaafuye – caahu ngeendam nduumiizam! Aamiina!"
A havvii niyya dow Yeesu ngam ko njannguza zo’o? To non, kusu nyo’’u dow "Mi javii Yeesu Almasiihu hannde " dow pezel to les.
English
A hevii ngeendam nduumiizam?


text:
Rewɓe gollooɓe e mecce worɓe [ Oo taskaram ko fillitaaɗo]
Saakitaama ñannde :
On yettaama heɗiyankooɓe RFI Fulfulde.Bisimila mon e yewtere men Dinngiral Rewɓe e dow RFI Fulfulde. Hannde tooɓɓere men ana fawii e golleeji ɗi worɓe gaɗannoo ɗi rewɓe ngatti gollude. Ɗum woni hono dogingol otooje mawɗe (kamiyonje), taksiiji ekn... E ley yewtere meeɗen, eɗen tawdaa e Hassatu JALLO. Ko debbo doginoowo otooje taksi jeyaaɗo leydi Gine. O haalana en hoɗum saabi o naati e ngal gollal. kañun e Abdurahamaan ÑAANG yo go'oto e fedde sendikaaɓe doginooɓe ootoje mawɗe e nder Senegal. E ley suudu men yottinirdu kabaruuji RFI Fulfulde eɗen cilminan ɗoo Dokteer Bureyma Eli DIKKO renndoyankojo, jannginoowo e iniwersite Mali.Bisimila mon e heɗaade oo taskaram.


text:
Ñalnde 24 marse 2013, rebel en keɓtii laamu to Santarafrik. Ɓe mbiyetee ko Dental Selekaa. Ɓe njandini ko persidaa Faransuwaa Bosise, mo konu Farayse e Caadnaaɓe mballunoo heɓde laamu. Wiyetee tan ko Alla ñaawii, sibu kanko Bosisee oo, ko nii o heɓrunoo laamu ñalnde le 15 mars 2003.
“Santarafrik wayi ma a taw ko no Muritani e Mali nii hiiteede”, sibu keewgol kuudetaaji e murtooji : kala keɓɗo fetel wiyata ko maa jooɗoo e jappeere hee.
Ñalnde 24 marse 2013, rebel en keɓtii laamu to Santarafrik. Ɓe mbiyetee ko Dental Selekaa. Ɓe njandini ko persidaa Faransuwaa Bosise, mo konu Farayse e Caadnaaɓe mballunoo heɓde laamu. Wiyetee tan ko Alla ñaawii, sibu kanko Bosisee oo, ko nii o heɓrunoo laamu ñalnde le 15 mars 2003.
“Santarafrik wayi ma a taw ko no Muritani e Mali nii hiiteede”, sibu keewgol kuudetaaji e murtooji : kala keɓɗo fetel wiyata ko maa jooɗoo e jappeere hee.
Santarafrik heɓnoo jeytaare mum ko e ñalnde 13 ut 1960. Idii wonde hooreejo mayri ko Bartelemi Boganndaa. O sankii ko ñalnde 29 marse 1959, dumunna seeɗa caggal toɗɗegol makko e aksidaa ndiwoowa. Denɗiiko biyeteeɗo Dawid Dakoo lomtii mo, kono kapiteen Jan Bedel Bokasa waɗi mo kuudetaa e maayirɗe 1965. Go’o. Oon ne, Dawid Dakoo jamfii ɗum, e ballal konu Farayse. Ɗiɗi. Kono o ɓooyaani heen, sibu Annderee Kolingbaa folli mo ñalnde 1 settaambar 1981, sompi laamu koninkaagu. Tati. Oon woni heen, haa nde henndu demokaraasi wutti e Afrik, woote njuɓɓinaa toon, Anje Felikse Pataase toɗɗaa hooreejo leydi e hitaande 1993.
E hitaande 2001, kuudetaa mocci toon. Pelɓondire bonɗe mbaɗi e laamorgo hee, hono Banngi. Ɗum noon, so en kiisiima mbayliigaaji ɗiɗi cakkitiiɗi ɗii, woni kuudetaaji joy mbaɗii e leydi hee gila ndi heɓi hoore mayri. Woɗɗindiraani e Muritani.
Gardiiɗo leydi ndii jooni oo wiyetee ko Misel Jotojaa (Michel Djotodia).
No koninkooɓe jamfotooɓe laamuuji ɓee fof mbaɗata nii, o wiyi o yowii doosɗe leydi ɗee.
Fooyre


text:
Leñol Fulɓe waasii ngenndiyanke mawɗo : Mammadu Sammba Joop saŋkiima hannde, ɗo e Nuwaasoot hedde waktuuji 12 (midi). Saŋkaare Murtuɗo ko baasal mawngal wonande leñol fulɓe, haa arti noon e gollooɓe e ɓamtugol Pulaar/Fulfulde. Oɗon mbaawi heɗtaade daande makko e yimre makko wiyeteende “Maayde”, e joofirde ndeeɗoo winndannde
Heewii wiyooɓe ina njiɗi Pulaar, tawa ngollaataa e ɓamtude ɗum : Mammadu Sammba Joop yiɗiino Pulaar, ɓamti Pulaar. Yo Allaahu yurmo mo, yaafoo mo. Yo Allaahu haarnu mo Aljanna. Aamiin


text:
Ɗemngal Tamasig (ɗemngal Berbeer en) laawɗinanooma e leydi Maruk e hitaande 2011 ; ngal laawɗinaa kadi to Alaseri e hitaande 2016. Jooni laamu Maruk yaaɓanii siynude ndeen feere, sibu ngu fellitii ɗemngal tamasig ngal ina waɗta janngeede e janngireede e janngubaaji leydi ndii…
Daawal kesal wonande ɗemngal Tamasig, hono ɗemngal berbeer en, nder leydi Maruk. Depiteeji Maruk e kuuɓal mum en (woni hay gooto luulndaaki) njaɓii eɓɓaande sariya nde faandaare mum woni kuuɓtodingol kuutoragol ɗemngal Amasig e nder nguurndam leydi ndii. Ɗuum firti ko Amasig maa naatne e njuɓɓudi laamu nguu, kam e denndaangal sarwisaaji ndenndaandi leydi ndii. Kono ko ɓuri teeŋtude, ɗuum firti ko ɗemngal ngal maa jannge, janngiree e nder denndaangal duɗe e tolnooji tippudi nehdi e jaŋde leydi Maruk.
Ina winndaa e eɓɓaande sariya ndee wonde « karte dentitee, paaspooruuji, ɗereeji e kaalis kañnjara, faktiiraaji yiite e telefoŋ, denndaangal ɗereeji njuɓɓudi laamu e jamirooje ñaawirɗe » ina poti tottireede e ɗemngal Amasig. A nde joopii kadi sarwisaaji baaɗi no « jolngo, laaɗe diwooje, laaɗe ndiyam, laaɗe njoorndi, mobelaaji laamu, Kisal ngenndi, sanndarmori, ndeenka siwil, ambilaasuuji ».
Sariya doosgal kaa wiyi kadi « jaŋde ɗemngal amasig ko alaa e sago, tee engal foti sareede e denndaangal nokkuuji leydi ndii e nder denndaangal tolnooji jaŋde ». Wonande jaayɗe, doosgal sariya ngal ina yamiri « cargol kominikeeji e bayanuuji e ɗemngal Amasig ».
Ngam yettaade ɗee paandaale, sariya oo taƴanii laamu nguu lajal duuɓi 15 ngam yaltinde denndaangal binndaaɗe sariya e doosɗe nder Jaaynde laamu e ɗemngal Amasig. Ko ngaal lajal kadi kominaaji ndokkaa ngam yaltinde jamirooje mum en kala e ɗemngal Amasig.
E nder ɗuum, ko alkule biyeteeɗe tinifag tigi, ɗemngal amasig ngal winndirtee. Ko ɗuum woni ko Duɗal pinal Amasig (IRCAM) felliti. Ko fedde wootere e leydi hee jokki e ɗaɓɓude binndirgol ɗemngal ngal Amasig ngal alkule arab.
Eɗen mbaawi wiyde wonde laawɗingol ɗemngal Amasig e nder laamaandi Maruk woni ko e laataade tigi-rigi.
Ɗemngal Amasig laawɗinanoo e leydi Maruk ko ñalnde 1 sulyee 2011. Ngal laawɗinaama kadi to Alaseri e hitaande 2016. Hare Amasig en noon fuɗɗii ko e leydi Alaseri duuɓi capanɗe jooni, e nder kaaƴe Kabili.
Haalooɗe Amasig tolniima e 45 miliyoŋ fittaandu e tuugnaade e wiɗtooji cakkitiiɗi waɗeede. Bebeer en noon ina nganndiraa wonde leñol koosngol, cuusngol joote, tinngol hoore mum, ngol heewaani ko weldi e laamuuji. Ko ngol leñol ɓooyngol e nokku hirnaange Afrik oo (duuɓi 3 500 ko famɗi fof). Ɓe keewi hoɗde ko e nokkuuji kaaƴe, nokkuuji joñiiɗi. Ɓe tolniima e 40 % yimɓe Alaseri e Maruk, hedde 10 % to Mali, Niiseer e Libi e Muritani. Aɓe tawee to Burkinaa, haa to Caad.
Laawɗingol ɗemngal Amasig jeyaa kadi ko e hujjaaji Amasig en (Berbeer en) ɓurɗi teeŋtude. Yeru, mooɓondiral winnderewal Amasig, jooɗinoongal to Tuunus e lewru oktoobar (yarkomaa) 2018, feeñninii oo hujja « kisnugol ɗemngal Amasig » nde wiyi : « pelle Amasig en nder Tuunus ina ɗaɓɓa hakkeeji mum en to bannge pinal, haa teeŋti noon e kuutoragol ɗemngal mum en ngal muuyni ngal… »
Laamuuji Maruk e Alaseri paamii hakke leƴƴi koɗduɗi, ɗi paamii nafoore wonnde e janngingol ɗemɗe majje fof e ƴellitgol pine mum en fof, ɗi paamii keewal leƴƴi e pine e ɗemɗe ko ngalu, wonaa teppol. Ee Alla, mande laamu Muritani faamata ɗuum ?
Sulyee 2019,
Bookara Aamadu Bah


text:
Njeenaari ɓurndi anndeende ndii ko njeenaari Nobel wonande ganndal fisik. Hikka, ndi rokkaa ko ñalnde talaata 7 oktoobar 2014. Rokkaa ndi ko Sapponnaaɓe tato, sosɓe ko wiyetee « diode électroluminescente », ɓurnde lollirde « ampoule LED ». Njeenaari ganndal ngoɗndi ndii, ko njeenaari wonande ganndal hiisa, hono “Galaŋ Fields”.
To ngalɗoo banngal, huunde teskinnde waɗii hikka, sibu go’o debbo ina heɓa njeenaari matematik mbiyeteendi « Galaŋ Fields ». Oon debbo ko irannaajo, biyeteeɗo Maryam Mirzakhani, jahroowo e duuɓi 37, jannginoowo to duɗal jaaɓi-haaɗtirde Stanford, to Dowlaaji Amerik Dentuɗi.
- Nobel ganndal fisik
Njeenaari ɓurndi anndeende ndii ko njeenaari Nobel wonande ganndal fisik. Hikka, ndi rokkaa ko ñalnde talaata 7 oktoobar 2014. Rokkaa ndi ko Sapponnaaɓe tato, sosɓe ko wiyetee « diode électroluminescente », ɓurnde lollirde « ampoule LED », woni ampul LED. Ɗum noon ɓe ndokkiraa njeenaari ndii ko sabu maɓɓe « yiytude sewnde leer hesere, yuumtunde to bannge semmbe, moƴƴunde kadi e sato ». Hannde, alaa ɗo oon leer tawetaake e taariindi men, yeru e telefoŋaaji cinnde, e teleeji, e nder birooji e koɗorɗe. Eɗen mbaawi nii wiyde wonde ɗi lomtiima ampulaaji gulooji ɗii, e ampulaaji juutɗi ɗii (ampulaaji filiyoor). Waɗi noon ko ɓure majji ina keewi. Ina jeyaa heen : Kañji ɓuri, to woɗɗi, famɗude ko ñaamata e kuuraa, ko ɗum tagi aɗi njaha no moƴƴi e « soleer » mo tiiɗaani no feewi. Kañji ɓuri waawde ɓooyde kadi, tee ɗi pinataa tan ɗi natta huɓɓude, no ɗiya mbaɗatnoo nii ; leergol majji wonata ko e ustoraade seeɗa seeɗa. Aɗi mbaawi yaynaade fotde 30 000 waktu. Ɗi ngulataa no feewi, ɗi njaltintaa won ɗeen caafe ɗe moƴƴaani e sato, ko wayi no caafe biyeteeɗe UV.
E ñalngu hannde nguu, yoga e nokkuuji njaynortee ko lampaaji LED, sewnde leer ɓurnde famɗude njaru. 300 lumen wonande watt kuuraa gooto (lampaaji gulooji ɗii ko 16 lumen wonande watt ; lampaaji filiyoor ɗii, woni juutɗi ɗii, ko 70 lumen wonande watt kala). Ɗum jiidaa e ɓooygol majji : fotde 100 000 waktu (kañji ɓuri lampaaji gulooji ɗii laabi 100, ɗi ɓuri lampaaji filiyoor ɗii laabi 10).
LED yiytaama nii ko ɓooyi, sibu ko gila kitaale 1960, kono ko leer haako-ñebbe oo, e leer boɗeejo oo tan. Ɗum noon ina ŋakkunoo noordi ngootiri, woni leer baka oo (bulo oo). Hono paamraten, leer daneejo (woni leer naange, woni leer gaadoraaɗo, mo ngoow-ɗen oo) ko dental noorɗe (goobuuji) tati : mboɗeeri, haako-ñebbe e baka ; ɗum woni RVB (Rouge, Vert, Bleu) e Farayse, walla RGB (Red, Green, Blue) e Engele. Ina wayi no manoore ɓeeɗoo heɓɓe njeenaari hikkaa ndii, ko yiytude LED bulo oo e hitaande 1992, nde tawnoo oon ɓuri mettude heɓde.
Kamɓe heɓɓe njeenaari ko ɓeeɗoo : saponnaaɓe wiyeteeɓe Isamu Akasaki (duuɓi 85), e Horoshi Amano (duuɓi 56) e ameriknaajo biyeteeɗo Shuji Nakamura (duuɓi 60), kono jibinaaɗo kam ne to Japon. Kamɓe tato peccata njeenaari ndii, tolniindi e 353 miliyoŋ ugiyya.
- Nobel selliyaagal
Rokkaa njeenaari Nobel ganndal selliyaagal (safaara) ko ameriknaajo ina wiyee John O’Keefe kam e norweesnaaɓe (debbo e gorko mum) ina mbiyee May-Britt Moser e Edvard Moser, sabu maɓɓe « yiytude celule ngaanndi jamminorɗe ».
Ɗum ɗeɓata waade ko no hettere jamminirde nii, waynde no ko wiyetee GPS koo nii. Ɗum noon ko kamɓe njiyti wonde aadee ina jogii, e nder ngaandi mum, tippudi ngaddanoori ɗum anndude ɗo woni, waawde yiytude laawol walla yiytude huunde nder suudu ; ɗum noon, geɗe gaddanooje gooto e men kala waawde jaabaade ɗeeɗoo naamne : « hol no nganndirten nokku ngon-ɗen ? Hol no njiytirten laawol ummaade nokku faade goɗɗo ? Hol no mooftirten ɗiin kabaruuji haa mbaawen yiytude ɗoon e ɗoon laawol ekn… Kamɓe ne ma ɓe peccu fotde 352 miliyoŋ, John O’Keefe feccere, feccere heddiinde ndee, debbo oo e gorko mum.
- Nobel jam
Hikka, rokkaa njeenaari Nobel jam ko suka debbo pakistaannaajo jahroowo e duuɓi 17 fat, ina wiyee Malala Yusafsay kam e iñnjee gooto ina wiyee Kaylash Satyarti. Ɓe keɓi njeenaari ndii ko ñalnde aljumaa 10 oktoobar 2014 to Duɗal Nobel to Oslo (Norwees). Suka debbo oo noon ko sabu mum daranaade hakkeeji jaŋde sukaaɓe rewɓe. Ko idii hannde, hay gooto meeɗaa heɓde ndii njeenaari ina yahra e duuɓi ɗi o yahrata ɗii. Ngol woni jeegoɓol debbo ina heɓa ndii njeenaari.
- Njeenaari ganndal hiisa “Galaŋ Fields”
Ma on tesko wonde Matematik (ganndal hiisa) alaa ɗoo : ina haawnii sibu Matematik woni yummum gannde siyaas. Haala ina heewi heen, hay so tawii Alfred Nobel alaa ko wiyi heen. Won wiyɓe wonde joopaa e njeenaari hee, ko gannde « kuutorɗe », woni baawɗe huutoreede e nguurndam ; won wiyɓe ko sabu kiram hakkunde Alfred Nobel e ganndo matematik biyeteeɗo Gosta Mittag Lefleer, mo o yiɗanaano njeenaari ndii, sibu mum ɗaftu mo debbo biyeteeɗo Sofii Hess (Sophie Hess) … Kono heewɓe ngoongɗinaani kaaɗoo haala.
Ɗum addani matematik sosaneede njeenaari keeriindi mbiyeteendi « Galaŋ Fields » e hitaande 1936, ndokketeendi duuɓi nay kala yimɓe nayo. E hitaande 2003, laamu Norwees sosanii matematik njeenaari kesiri mbiyeteendi Abel (ngam mawninde hiisiyanke mawɗo biyeteeɗo Niels Henrik Abel (jibinanooɗo e hitaande 1802)). Ko laamɗo Norwees rokkata ndi e lewru Noowammbar, njaru mayri ko miliyoŋaaji 6 kaalis Norwees. To ngalɗoo banngal, huunde teskinnde waɗii hikka, sibu go’o debbo ina heɓa ndiin njeenaari matematik mbiyeteendi « Galaŋ Fields ».
Oon debbo ko irannaajo, biyeteeɗo Maryam Mirzakhani, jahroowo e duuɓi 37, jannginoowo to duɗal jaaɓi-haaɗtirde Stanford, to Dowlaaji Amerik Dentuɗi. Ɗum waɗnoo ko ñalnde 13 ut 2014 to Sewul (Koree worgo), e tawtoreede ko ina abboo e 5 000 neɗɗo. O rokkidanoo ndiin njeenaari ko e beresiilnaajo (faraysenaajo heen) biyeteeɗo Artur Avila e biyeteeɗo Manjul Bhargava (Kanadaanaajo heen, Ameriknaajo heen) e Ostirisnaajo biyeteeɗo Martin Hairer.
Gila njeenaari ndii (15 000 dolaar Amerik) waɗti rokkeede e hitaande 1936, capanɗe njoyo e ɗiɗo (52) gorko ɓe ndañaani duuɓi 40 (ɗuum na jeyaa e sarɗiiji hee) keɓii ndi. Ko ngolɗoo laawol tan debbo dañi soɗaade heen, hay so tawii noon, e ooɗoo sahaa (gila 2010), ardii Dental winndereewal annduɓe hiisa ko debbo belsiknaajo ina wiyee Ingrid Daubechies, jannginoowo to duɗal jaaɓihaaɗtirde Duke (to Durham Karolin rewo, to Amerik).
Ɗum fof ittaani wonde oo fannu heewaani rewɓe, so ƴeewdaama e fannuuji gannde goɗɗi ɗii. Ɗumɗoo noon ina semmbina miijo wonde « hiisa waɗanaa ko worɓe », hay so tawii wonaa miijo sellungo. Ɗum noon ina gasa haŋkadi rewɓe mbaɗta ñemmbude Maryam Mirzakhani.
LED ko tonngol konngol “Light-Emitting Diode”, woni “Jod jaltinoowo leer”. So aɗa yiɗi faamde ko woni Jod, ƴeew telekomaade tele maa, ɗo hoore ɗoo, ina waɗi ko wayi no lampayel boɗewel nii. So a ñoƴƴii telekomaande ɗee, ko kanngel yaltina leer (nde en njiyataa) feewde e tele hee, loownde yamiroore … Wooɗɗaani ɗoon.
lumen ko ɓetirgal leergol (ɓetirgal leer).
GPS ko tonngol konngol “Global Positioning System”, woni “Njuɓɓudi Kuɓtodinndi Ngonka”. Helmere “ngonka” ndee firata ɗoo ko nokku ɗo huunde woni e leydi men ndii walla faru men oo. Ɗum noon ko karallaagal jammingol. Ko njuɓɓudi adunaari joopagol nokku. Ndi tuugii ko e satelitaaji. Ko famɗi fof 24 satelit taarotooɗi leydi men ndii ina kuutoree heen. Hakkunde men e majji ko hedde 20 200 km. Kañji portilta leydi ndii, ɗi nelda kabaruuji ɗii masiŋaaji kiisotooɗi jolɗe (récepteurs GPS), ɗiin toɗɗoo nokku oo tawa ina kuutoroo kartal winndere men ndee. GPS ina huutoree ngam anndude nokku mobelaaji, laaɗe ndiyam, laaɗe diwooje, misilaaji walla kadi satelaaji ɗi toowaani. Fuɗɗi ɗum ko konu Amerik. Ina waɗi e majji baawɗi joopaade huunde e dow leydi tawa njuumaani ko ɓuri milimeeteruuji seeɗa. E ko ɓuri heewde, satelitaaji tati ina njona ngam joopaade nokku huunde yahoore e nokkuuji ‘bertiiɗi’ (laaɗe diwooje walla ndiyam) : heen gooto hiisoo tooweeki, gooto hiisoo yolnde ummoraade e ŋorol peccol (yolnde ŋoriire : latitude), tataɓo oo, hiisoo yolnde jurol (longitude). Woni ko anndiraa ɓete tati faru ɗee (X, Y, e Z). So tawii noon ko e dow nokku mo wertaaki, alaa e sago wona ko famɗi fof satelitaaji 4, nde huunde ndee moƴƴa.
Bookara Aamadu Bah


text:
Conngi ko jimɗi waañooɓe. Kerooje, keroole walla kerooɗe (fawii ko e ngaddinaaji haalooɓe) ko njimri raddooɓe. Tesko-ɗen wonde daddoowo e baañoowo ngonaa gootum, eɓe ceerti seeɗa.
Conngi ko jimɗi waañooɓe. Kerooje, keroole walla kerooɗe (fawii ko e ngaddinaaji haalooɓe) ko njimri raddooɓe. Tesko-ɗen wonde daddoowo e baañoowo ngonaa gootum, eɓe ceerti seeɗa.
Conngi ko jimɗi waañooɓe. Kerooje, keroole walla kerooɗe (fawii ko e ngaddinaaji haalooɓe) ko njimri raddooɓe. Tesko-ɗen wonde daddoowo e baañoowo ngonaa gootum, eɓe ceerti seeɗa. Payndaale maɓɓe ko goote, ko ndaartude cakkudi kono kaɓirɗe ɗee ena ceerti. Baañoowo huutortoo tan ko fetel. Daddoowo noon, hay so jogiima fetel, ɓuri anndireede ko rawaandu, mbaangu walla laañal.
To bannge njimri ndii ne kadi, njimri raddooɓe e njimri waañooɓe ena ɗeɓi seertude seeɗa. Waañooɓe cifotoo ko laddeeji ɗo mbañatnoo, kulle ɗe mbaɗdatnoo, kaɓirɗe mumen e golwole mumen walla ñanngalaaje mumen. E nder njimri raddooɓe noon, hay so jaraale ena ngara heen ne, ko rawaandu ɓuri wonde tiitoonde. Ko kañum sifetee walla jarfetee.
Ko fayti e ooɗoo fannu, en ndañii fartaŋŋe jokkondirde e jinnaaɗo men Abuu Bakri Aamadu Idi Abdullaay Seydi lollirɗo Baabayel Pennda, ena jeyaa wuro ɗo wiyetee Nganno. Ngoon wuro woni ko bannge rewo Kanel e jiimde maayo Senegaal, hakkunde Bow e Barmacce.
Jinnaaɗo men Abuu Bakri Aamadu Idi ko Lihdo. Lihduɓe Nganno kadi ko jaɓanaaɓe, tuggude e Dagana haa Demmbankaani to bannge waaño. Yanti heen kadi, ko o ɓiyi Aamadu Idi, mo nganndu-ɗaa ñalaaɗe mum e fetel, golwole mum, ɗe waɗdaa e waaño, limotaako. O adii limtande en, kanko jinnaaɗo men oo, ko eddaaji petelaaji gaadanteeji:
Bokka, tamaa-paas, garde, lonka goro, lonka dewo, losi goro, losi dewo, kume, jaaba haa e bulandi. Caggal ɗum, o naatani en e fannu heen kala.
Conngi
Conngi, e wiyde makko, ko njimri wañooɓe. Keroone ko koɗlel, ngel waañooɓe piyata so ena njima conngi ngel. Ko nii o wiyri en:
«Bisimillaay, baylo am tafan am, sakke am ɗatan am. Mi waɗtu maa peggel suwoyneere walla ɓorngel dannga. Ɗo njah-mi fof, njahden. Ɗo ngon-mi fof ngonden. So a nelii kam, ko mi kaaloowo. Hay so a nelaani mi ne, ko mi kaaloowo. Mi wonaa penoowo, mi wonaa banndi mum penoowo kono ko njiy-mi, ñallataa, mi haalaani, ko ej-mi, waalataa, mi jaŋtaaki.
- Ko ciliw ganndo beeli, ciliw-liwel ganndo beeli.
- Ko mi mutum ganndo maayo, mutum-tumel ganndo maayo
- Ko mi caygal mawngal ganndo jaraale.
Kawoori jooketaake, latoori soggetaake. Gaynde wullee, jaaña, maamaari jaɓaani heeroo-gummboo. So Demmba (fowru) juulii, hoorii, sakkiima, muddiima, loggii kurus e daande, naŋtiima e salndu jamaa, noddinii ne, ɓoti koolotaako, joom ɓoti en ne kay koolotaako nde tawnoo powel ladde aynaa beyi sardi jaaƴodiiɗi.
Kibbo ne kay aynaa gorliiɗi, jofnaa jaaƴodiiɗi. Kibbo e lemaali, Dannaa e cooynaali. Won ɗo Kibbo waɗi waabi-waabi, waabii e nammaadi. Koppi mbaɗi jaaɓirɗe maabo. Gitel helaa, reeni seede, haanawere wuuraa, ɓerngel durni miijooji. Joofordu woomii hakkille fetel, sori e newol, yaaɓani rawaandu. Laañal fiɗɗitii, gaable poɓɓondiri, niɓɓuru yaynii. Kural digii, diiri, morlal dogi e wirngo ngaari. Ngaari giddi, guusi, giddi kadi guusi, ƴakki ɗemngal, ronki ɗigginde. Woy ngaari! Mbete a tinaani ko a pewjanaaɗo ?
Kettel debbo-reedu nana e reedu ngaari. Gudel nana e nder reedu ngaari, kurka haddotaako, mawɗo mojotaako. Ñalnde ngaari maayi janngo, laabi juɗooɓe ndaroo, laabi juɗtooɓe kaaletaake. tanngilaaɗe
O jokkani en kadi haa hannde :
Lelli ndewii ɗoo, ena ngondi e ɓiinaaje. Daadi ndewii ɗoo, ena ngondi e ɓoonooje. Buuli ndewii ɗoo, ena ngondi e jeleŋeeji. Jambali ndewii ɗoo, ena ngondi e osoreeji.
Lelli caaji, daadi ooli, jambali jongoli, jonngotooɗi eede. Buulel Sammba komonni jeeri, duumooji e jeeri kono dabbooji e waalo, ɗi laaci no jommbooji, koyɗe no mecekke, noppi no gulaa, reedu no ngaadaata. Ɗi calii ɓireede, ɗi calii wucceede. Ɗi njaɓi kure tafaaɗe e gaawe tanngilaaɗe.
Conngi dañiino yimooɓe dowluɓe wayɓe no Sammba Woppaa, Haamiidu Sule Njaay to Yaasin Lakke, Sammba Sira Bah to Nganno, Hammadi Kummba Loongel Jallo to Jowol Sahre, ekn.
Kerooje
Tunguru welni bawɗi. Tunguru-nunguru welni bawɗi. Jiñtaali mbelni sabareeji. Celeŋ welni dooli. Celeŋ weleŋ welni dooli. Gubul welni layru. Gubul-gubul welni layru. Mballee ngel welni jawli. Hoore am welni kalaace.
So cumu sumii janngo haa dooƴooje ndooƴii, mo alaa jaane jaanndotaako, mo alaa seele seelotaako. Yo a taw aɗa jogii seele, seele buulo, dagaro, dargo laaci.
Giɗo Alla, giɗo Annabiijo Alla, mo fusi ɓohre, wottini goonooje. Giɗo Alla mo ñammini mi nduulaandi jeeri, suma toni, feerna ɓernde.
Ndiiɗoo njimri kadi woodiino naalankooɓe nantunooɓe inɗe mumen ko wayi no Keekuta Jaawara, ena jeyaa to wiyetee Njofaan Jookee, e nder diiwaan Boosoya.
Njaay Saydu Aamadu


text:
Ñaawoore leydi Farayse fawii e ruwanndaanaajo biyeteeɗo Paskaal Simbikangwa kuugal kasoo duuɓi 25. Ñaawoore oo neɗɗo ko huunde hesere, tee ko jogornde battinde e geɗe goɗɗe nannduɗe e ko o ñaawraa koo. Waɗi mo faweede ngalɗoo kuugal ko sabu makko jeyeede e warnooɓe yimɓe (warhoore leñol Tutsi en) to leydi Ruwanndaa e kitaale 1990, ɗum noon o ñaawraa ko bone ɗe o waɗnoo ko ɓuri duuɓi 20 hannde, tee ko e nder leydi Farayse,
Ñaawoore leydi Farayse fawii e ruwanndaanaajo biyeteeɗo Paskaal Simbikangwa kuugal kasoo duuɓi 25. Ñaawoore oo neɗɗo ko huunde hesere, tee ko jogornde battinde e geɗe goɗɗe nannduɗe e ko o ñaawraa koo. Waɗi mo faweede ngalɗoo kuugal ko sabu makko jeyeede e warnooɓe yimɓe (warhoore leñol Tutsi en) to leydi Ruwanndaa e kitaale 1990, ɗum noon o ñaawraa ko bone ɗe o waɗnoo ko ɓuri duuɓi 20 hannde, tee ko e nder leydi Farayse,
e fawaade e fiɓnde wiynde « mbaawka kuuɓtodinka» (compétence universelle) addanoore leydi mbaawndi wonde fof ñaawde tumarankooɓe waɗɓe golle bonɗe mawɗe e nder leyɗe goɗɗe.
Faandaare ndeeɗoo fiɓnde ko mbele kala baɗɗo bone ɗo waawi wonde fof, ina waawaa ñaaweede ɗo waawi yahde kala.
Firo majjum wonande Muritaninaaɓe ina mawni, sibu ɗum firti, ko ɓayri laamu Maawiyya ƴettiino kuulal jaafotoongal warkoyeeɓe Muritani, haɗataa ɓe waawde ñaaweede so ɓe njahii Farayse, tawa ko e tuugnaade e seedanfaaguuji. Ɗum noon, ɓeen warnooɓe yimɓe e kitaale 1989-1991, yo nganndu ndaɗaani tawo, hay so tawii noon laamuuji wul Taaya e Abdel Asiis etiima daɗndude ɗum en.